Lelaki bawa pistol, bom di hospital bersalin diberkas
Oleh KOSMO!

21 Januari 2023, 6:00 pm
LONDON – Seorang lelaki diberkas atas dakwaan melakukan keganasan selepas dia disyaki membawa sepucuk pistol dan bom di luar unit bersalin sebuah hospital di Britain, lapor akhbar The Sun semalam.
Skuad pemusnah bom dan pakar tentera Britain menyerbu Hospital St James, Leeds kira-kira pukul 5 pagi (waktu tempatan) semalam sebelum menahan suspek yang berusia 27 tahun kerana disyaki melakukan kesalahan menggunakan senjata api dan bahan letupan.
Anggota pihak berkuasa turut menemui bahan letupan buatan sendiri di dalam kereta berhampiran hospital tersebut. Sumber mendakwa peranti gaya periuk tekanan sama seperti yang digunakan dalam serangan pengganas di Manchester Arena pada 2017 ditemui di dalam kenderaan itu.
Kejadian itu diketahui pada pagi semalam apabila pesakit-pesakit dipindahkan dan diarah menjauhi tingkap hospital.
Suspek juga ditahan kerana disyaki mencetuskan kebimbangan, menyediakan atau menghasut tindakan keganasan, kata pasukan Polis Anti-Keganasan Timur Laut Britain.
Bagaimanapun, ketua unit tersebut, Superintendan Jim Dunkerley berkata: “Ia dianggap sebagai insiden terpencil dan tiada bukti yang menunjukkan terdapat sebarang risiko yang meningkat atau berterusan kepada orang ramai.” – Agensi


2 lelaki pecah masuk zoo, serang haiwan dipenjara
Oleh KOSMO!

21 Januari 2023, 7:00 pm
LONDON – Dua lelaki di Britain dijatuhi hukuman penjara selepas menceroboh sebuah zoo sebelum menganiaya beberapa haiwan, lapor akhbar Daily Star.
Dalam perbicaraan di Mahkamah Diraja Winchester, Hakim Richard Parkes KC mengarahkan tertuduh, Bradley Green dan Nathan Daniels untuk menjalani aktiviti khidmat masyarakat selama 12 bulan dengan 120 jam kerja tanpa gaji.
Selain itu, mereka juga diarah membayar pampasan sebanyak £750 (RM3,987) seorang kepada pihak zoo.
Dalam kejadian pada Februari 2021, dua lelaki itu memotong pagar kawat duri di Zoo Marwell sebelum ‘mengamuk’ pada waktu malam dengan menyerang banyak haiwan.
Sepasukan polis dikerah untuk menahan suspek bersama-sama pegawai yang menggunakan cermin mata penglihatan malam, unit anjing pengesan dan helikopter.
“Hampir dua tahun lalu, anda berdua mempunyai idea dungu untuk memandu ke Zoo Marwell yang ditutup kepada orang ramai kerana wabak Covid-19.

“Anda, Green, memecah pintu di bahagian belakang kandang zirafah. Anda simbah cecair pembasmi kuman ke dalam kandang dan melempar sesuatu ke arah zirafah seperti yang dilihat menerusi video yang  anda berdua rakam.
“Ia terkena pada leher zirafah itu. Salah seekor daripadanya cedera pada kaki dengan dua luka panjang yang ditemui pada keesokan paginya. Ia (kecederaan) berlaku selepas zirafah itu tertekan dan menghempap pintu,” kata hakim.
Bukti video kejadian pecah masuk itu dimuat naik ke media sosial. Polis dipanggil ke lokasi kejadian selepas orang awam melihat rakaman itu.
Selain itu, penderaan harimau turut dirakam apabila ia diumpan mendekati pagar sebelum ditendang dan ditakuti. – Agensi


Polis tahan tukang cat bantu siasatan ceroboh rumah
Oleh ASLIZA MUSA

21 Januari 2023, 5:12 pm
TELUK INTAN – Polis menahan seorang lelaki warga tempatan yang dipercayai terlibat dalam kejadian pencerobohan di sebuah rumah di Taman Seri Idaman di sini, Isnin lalu.
Tangkapan ke atas suspek berusia 23 tahun itu dibuat bagi membantu siasatan susulan video rakaman televisyen litar tertutup (CCTV) berkaitan kejadian itu tular di laman sosial Facebook pada Rabu.
Rakaman berkenaan memaparkan seorang lelaki masuk ke pekarangan sebuah rumah dan menyelongkar ke dalam sebuah kereta yang tidak berkunci.
Ketua Polis Daerah Hilir Perak, Asisten Komisioner Ahmad Adnan Basri berkata, suspek ditahan pada pukul 12.15 tengah malam tadi, di kawasan perumahan di Jalan Padang Tembak.
Katanya, soal siasat ke atas lelaki yang bekerja sebagai tukang cat itu mengakui yang dia terlibat dalam kejadian tersebut selain menemukan barang kes yang dicuri dari kereta mangsa.
“Ujian saringan air kencing mendapati suspek negatif mengambil dadah namun mempunyai rekod lampau bersabit kes khianat.

“Permohonan reman telah dibuat ke atas suspek di Mahkamah Majistret Teluk Intan dan suspek direman selama tiga hari sehingga Isnin ini,” katanya dalam kenyataannya di sini, hari ini.
Menurut beliau, dengan tertangkapnya suspek, pihaknya percaya berjaya menyelesaikan sekurang-kurangnya dua kes pencerobohan jenayah membabitkan modus operandi sama di kawasan perumahan berkenaan.
Katanya, siasatan dijalankan mengikut Seksyen 379 Kanun Keseksaan kerana mencuri dan Seksyen 447 kanun sama kerana menceroboh.
“Pihak polis akan terus komited dalam menjaga keselamatan dan kesejahteraan orang awam dengan meningkatkan rondaan pencegahan jenayah di sekitar kawasan perumahan sewaktu musim perayaan Tahun Baharu Cina ini,” katanya. – KOSMO! ONLINE


Kongsi foto tentang perempuan murahan, Bella Astillah tuju pada siapa?
Oleh NUR EMIRA SAIZALI

21 Januari 2023, 4:05 pm
PETALING JAYA – Meskipun sudah menafikan rumah tangganya bermasalah, pelakon Bella Astillah sekali lagi menuai perhatian apabila berkongsi hantaran mengenai perempuan murahan dalam Instagram.
Perkara tersebut sekali gus mencetuskan tanda tanya ramai dan andaian sama ada rumah tangganya masih diganggu pihak ketiga.
Menerusi perkongsian tersebut, Bella, 29, memuat naik beberapa foto yang tertulis mengenai perempuan murahan dan dipercayai ditujukan kepada seorang wanita lain.
“Adakah anda seorang perempuan murahan? Atau anda merupakan seorang sukarelawan pelacur?” tulis ayat yang tertera pada foto berkenaan.
Tidak berakhir di situ, pelakon drama Aku Tanpa Cintamu itu juga turut meminta orang ramai untuk ‘tag’ atau menghantar foto tersebut sekiranya mengenali wanita berkenaan.
“Nak tag atau tidak ya. Atau cuba anda hantar InstaStory ini kepada dia.

“Cuba teka. Jika ramai meneka orang sama, memang dialah itu,” ujarnya yang turut menyediakan kotak maklum balas daripada orang ramai.
RUMAH tangga Bella dan Aliff pernah dingin beberapa bulan lalu gara-gara diganggu sihir pemisah oleh seorang wanita.
Sementara itu, menerusi kapsyen foto yang dimuat naik hari ini, dia juga menyelar segelintir wanita yang suka mengambil kersempatan terhadap lelaki berstatus suami orang.
“Saya tidak tahan dengan wanita yang menjebakkan diri walaupun mengetahui lelaki tersebut sudah berpunya.
“Perkara itu jelas menunjukkan betapa terdesak dan kasihan dengan dirinya. Selepas saya menaip namanya, secara automatik (auto correct) ditukar kepada perkataan ‘pelacur’,” ujarnya lagi.
Sebelum ini, Bella memohon orang ramai berhenti membuat spekulasi mengenai rumah tangganya dan mendoakan yang terbaik buat suaminya, Aliff Aziz.
Dia juga mengakui risau apabila kata-kata negatif orang ramai mengenai Aliff seperti isu curang menjadi doa satu hari nanti.
Sejak dua minggu lalu, rumah tangga pasangan berkenaan menjadi bahan bualan ramai apabila Aliff didakwa curang sekali lagi dengan seorang pelakon wanita.
Khabar angin tersebut bagaimanapun dinafikan Bella menerusi satu hantaran Instagram baru-baru ini selain menyelar tindakan segelintir portal hiburan yang menyalahguna video miliknya.
Kontroversi sebegini bukan pertama kali melanda pasangan suami isteri itu kerana sebelum ini Aliff pernah terkait dengan isu curang dengan beberapa aktres wanita.
Bella juga pernah memfailkan perceraian pada Mei 2019 sebelum rujuk semula dalam tempoh iddah.
Sekadar info, mereka mendirikan rumah tangga pada tahun 2016 dan dikurniakan sepasang cahaya mata iaitu Ayden Adrean dan Ara Adreanna. – KOSMO! ONLINE


Doktor pakar lesap RM27,300 ditipu
Oleh ASLIZA MUSA

21 Januari 2023, 4:15 pm
TELUK INTAN – Seorang doktor pakar sakit puan di sebuah hospital di sini, berputih mata apabila wang berjumlah RM27,300 lesap selepas ditipu individu yang mendakwa dia terlibat dengan pengubahan wang haram.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian bermula selepas lelaki berusia 27 tahun itu menerima panggilan telefon daripada individu tidak dikenali yang memperkenalkan diri sebagai pegawai dari Lembaga Hasil Dalam Negeri (LHDN) Pulau Pinang, semalam.
Menurutnya, suspek terbabit mendakwa mangsa mempunyai tunggakan cukai sebelum menyambung panggilan itu kepada Bank Negara Malaysia (BNM).
“Melalui panggilan tersebut, mangsa diberitahu telah terlibat dengan kegiatan pengubahan wang haram.
“Disebabkan cemas dan takut, mangsa telah menyerahkan maklumat perbankan dalam taliannya termasuk nama dan kata laluan kepada seorang lelaki dikenali sebagai Tuan Sharif,” katanya dalam satu kenyataan di sini, hari ini.
Menurut beliau, mangsa menyedari ditipu setelah wang dalam akaun banknya dipindahkan melalui dua transaksi ke dalam akaun Public Bank atas nama Alfi Bin Haris

Katanya, dua transaksi tersebut masing-masing berjumlah RM12,000 dan RM15,300 dengan jumlah keseluruhan RM27,300.
“Mangsa telah pun membuat laporan polis di Balai Polis Teluk Intan pada pukul 5.21 petang semalam.
“Siasatan lanjut sedang dijalankan bagi mengesan suspek dan kes disiasat mengikut Seksyen 420 Kanun Keseksaan kerana menipu,” katanya. – KOSMO! ONLINE


Dani Alves dijel atas dakwaan serangan seksual
Oleh KOSMO!

21 Januari 2023, 3:00 pm
BARCELONA – Sebuah mahkamah di Sepanyol memerintahkan pemain pertahanan Brazil, Dani Alves ditahan tanpa diikat jamin selepas dia diberkas di Barcelona atas dakwaan melakukan serangan seksual terhadap seorang wanita.
“Hakim di Barcelona mengambil tindakan itu selepas menyoal pemain berusia 39 tahun itu mengenai kejadian yang dikatakan berlaku di sebuah kelab malam,” kata mahkamah dalam satu kenyataan.
Satu sumber dekat dengan Alves memberitahu bahawa hakim mengambil tindakan tersebut, seperti yang diminta oleh pendakwa raya awam selepas mengambil kira risiko bahawa pemain itu akan melarikan diri.
Alves sebelum itu ditahan polis di Barcelona, semalam, atas dakwaan melakukan serangan seksual terhadap seorang wanita, kata seorang jurucakap polis wilayah Catalonia seperti dilaporkan stesen penyiaran CNN.
Menurut jurucakap tersebut, Alves berada di sebuah balai polis di Barcelona pagi semalam, di mana dia kemudian meninggalkan lokasi itu sebagai ‘tahanan’.
Pemain pertahanan itu dibawa menaiki kenderaan polis dari balai tersebut ke sebuah mahkamah di Bandar Kehakiman Barcelona.

Mahkamah Keadilan Tinggi Catalonia pada 10 Januari lalu mengesahkan bahawa Alves sedang disiasat atas tuduhan serangan seksual di sebuah kelab malam di Barcelona bulan lalu.
Dia bagaimanapun menafikan semua tuduhan tersebut.
“Saya mahu menafikan semuanya. Pertama sekali, saya memang berada di lokasi tersebut dan ramai lagi yang berada di sana.
“Namun, maafkan saya kerana saya tidak mengenali wanita tersebut,” kata Alves. – AFP/Agensi


Bekalan ayam, telur kembali normal bermula bulan ini
Oleh MOHD RIDZAUDDIN ROSLAN

21 Januari 2023, 3:32 pm
PUTRAJAYA – Persekutuan Persatuan-Persatuan Penternak Malaysia (FLFAM) memberi jaminan bahawa pengeluaran bekalan ayam dan telur akan kembali pulih dan mencukupi untuk keperluan pasaran tempatan bermula bulan ini sekali gus berupaya mengurangkan beban pengguna ekoran kekurangan bahan itu.
Jaminan itu diberikan FLFAM selepas mengadakan pertemuan bersama Menteri Pertanian dan Keterjaminan Makanan (MAFS), Mohamad Sabu di sini pada 19 Januari lalu ia turut membincangkan mengenai isu yang menjejaskan kemampanan industri unggas khususnya ayam daging dan telur.
MAFS dalam satu kenyataan berkata, antara isu dibangkitkan FLFAM dan dibincangkan secara bersama temasuklah harga kawalan dalam tempoh panjang menyebabkan penternak berhadapan kerugian kerana kos pengeluaran meningkat.
Katanya, ia turut melibatkan perbincangan mengenai isu keperluan meningkatkan produktiviti melalui penternakan sistem tertutup selain aliran tunai penternak serta jangkaan bekalan ayam dan telur serta kos pengeluaran.
“Dalam pertemuan tersebut FLFAM telah memberi jaminan kepada MAFS bahawa pengeluaran bekalan ayam dan telur akan normal dan mencukupi untuk pasaran tempatan bermula bulan ini.
“Mereka juga telah menyatakan komitmen dan jaminan ini dalam siaran media FLFAM pada 20 Januari 2023.

“FLFAM turut menzahirkan penghargaan kepada kerajaan atas usaha mencari penyelesaian seimbang tentang masalah dihadapi pengguna dan industri di Malaysia berikutan pelbagai cabaran yang wujud dalam proses rantaian bekalan makanan seluruh dunia,” katanya tadi.
Menurutnya, MAFS akan terus komited mengadakan libat urus bersama pemain industri bagi memastikan industri ayam dan telur terus mampan bagi menjamin bekalan makanan
sentiasa mencukupi untuk keperluan rakyat. – KOSMO! ONLINE


Tempoh jangka hayat vaksin Convidecia lanjut hingga 18 bulan
Oleh KAMARIAH KHALIDI

21 Januari 2023, 3:44 pm
PUTRAJAYA – Kementerian Kesihatan (KKM) memaklumkan Bahagian Regulatori Farmasi Negara (NPRA) meluluskan permohonan variasi daripada syarikat Solution Biologics Sdn. Bhd. berhubung kemas kini tempoh jangka hayat vaksin Covid-19 iaitu Convidecia (Trade Mark) Recombinant Novel Coronavirus Vaccine (Adenovirus Type 5 Vector) Solution for Injection.
Pengarah Kanan Perkhidmatan Farmasi KKM, Norhaliza A Halim berkata, pelanjutan tempoh jangka hayat produk tersebut diberikan berdasarkan data stabiliti terkini yang dikemukakan oleh pihak pengilang.
Menurutnya, jangka hayat baharu bagi vaksin Convidecia (MAL21066050AZ) yang dikilangkan di CanSino Biologics Inc, China dan Convidecia (MAL22126013ASZ) di Solution Biologics Sdn. Bhd., Malaysia adalah daripada 15 kepada 18 bulan bagi vial vaksin yang disimpan dalam suhu 2°C hingga 8°C.
“Kelulusan pelanjutan jangka hayat itu adalah secara retrospektif, bermaksud kelulusan ini juga terpakai kepada semua stok termasuk semua stok yang telah diterima sebelum variasi pelanjutan tempoh jangka hayat ini diluluskan,” katanya dalam kenyataan hari ini.
Jelasnya, tarikh luput pada label vaksin mungkin menunjukkan produk berkenaan sudah luput, tetapi semakan tarikh luput yang terkini (selepas pelanjutan jangka hayat) boleh disemak melalui laman sesawang NPRA.
Katanya, KKM sentiasa komited untuk memastikan semua produk farmaseutikal termasuk vaksin Covid-19 yang dibekalkan di Malaysia telah dinilai dari aspek kualiti, keselamatan dan keberkesanan oleh NPRA. – KOSMO! ONLINE


Agong, Permaisuri zahir ucapan selamat Tahun Baharu Cina
Oleh NUR HUDA MUSA

21 Januari 2023, 3:50 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan selamat menyambut Tahun Baharu Cina kepada rakyat Malaysia yang meraikannya.
Ucapan itu dibuat melalui satu hantaran di Facebook rasmi Istana Negara hari ini.
“Seri Paduka Baginda berdua menzahirkan harapan semoga hari istimewa ini membawa keceriaan, kemakmuran, kesejahteraan dan keafiatan yang berpanjangan kepada mereka yang meraikannya.
“Seri Paduka Baginda berdua turut menzahirkan harapan semoga sambutan perayaan kaum Cina sebegini akan terus mengukuhkan dan mengeratkan lagi perpaduan, semangat muhibah dan toleransi sesama rakyat Malaysia yang berbilang kaum dan agama,” katanya. – KOSMO! ONLINE


2.23 juta kenderaan guna lebuh raya utama hari ini
Oleh NURUL IZZATI ZAINI

21 Januari 2023, 3:10 pm
PETALING JAYA – Polis Diraja Malaysia (PDRM) menjangkakan sebanyak 2.23 juta kenderaan dijangka memasuki lebuh raya utama hari ini.
Sehubungan itu, Unit Dron, Pasukan Gerakan Udara, PDRM diatur gerak bersama Jabatan Siasatan Penguatkuasaan Trafik (JSPT) dalam memantau keadaan lalu lintas di lokasi-lokasi hotspot sepanjang Op Selamat ke-19.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim berkata, Pasukan Dron PDRM telah tempatkan di sektor Utara, Timur dan Selatan.
“PDRM sentiasa komited dalam memastikan kelancaran lalu lintas untuk keselesaan dan keselamatan semua pengguna jalan raya.
“Pergerakan akan mula sesak apabila orang ramai telah mula pulang ke Pantai Timur, utara dan selatan dan kita jangkakan sebanyak 170,000 kenderaan di Lebuh Raya Kuala Lumpur-Karak, 60,000 di Lebuh Raya Pantai Timur 1 manakala 2 juta kenderaan di Lebuh Raya Utara-Selatan akan berada di lebuh raya bermula hari ini,” katanya dalam satu kenyataan hari ini.
Tambahnya penggunaan Unit Dron juga akan memudahkan segala input disampai dengan pantas kepada petugas JSPT di lapangan agar segala tindakan diambil dengan segera.

Dalam pada itu, PDRM menyarankan pengguna jalan raya yang penat dan perlu berehat, berhenti di kawasan rehat dan rawat (R&R), hentian sebelah dan plaza tol di lebuh raya temasuklah bagi menunaikan solat atau ke tandas.
Ujarnya, kerjasama semua pengguna jalan raya dalam mematuhi undang-undang serta peraturan lalu lintas akan memastikan tiada tragedi berlaku di musim perayaan ini. – KOSMO! ONLINE


‘Awas memandu di lorong kecemasan, anda diperhati, kompaun menyusul’
Oleh MOHD. HUSNI MOHD. NOOR

21 Januari 2023, 3:01 pm
PUTRAJAYA – Teknik menyamar sebagai pengguna jalan raya oleh sepasukan anggota Jabatan Pengangkutan Jalan (JPJ) dilihat berbaloi apabila lebih 100 buah kenderaan berjaya dirakam selepas ‘kantoi’ memandu di lorong kecemasan.
Kesalahan lalu lintas itu berjaya dikesan ketika Ops Tahun Baharu Cina (TBC) di sepanjang lebuh raya antara laluan Johor ke Putrajaya bagi tempoh antara pukul 10 pagi hingga 2 petang tadi.
JPJ menerusi hantaran di Facebook berkata, operasi pemantauan khas itu dibuat sempena perayaan Tahun Baharu Cina yang bakal disambut esok.
“JPJ ingin menegaskan bahawa kesalahan tersebut antara tujuh kesalahan lalu lintas yang tidak boleh dikompaun dan akan terus didakwa ke mahkamah.
“Orang ramai diseru untuk mematuhi peraturan jalan raya yang ditetapkan sepanjang musim perayaan ini bagi mengelak berlakunya kesesakan dan menjadi punca kemalangan maut di jalan raya,” katanya.
Katanya, sebarang aduan kesalahan lalu lintas termasuk tujuh kesalahan utama, boleh disalurkan melalui menu [email protected] di Aplikasi MyJPJ atau melalui aduan email JPJ [email protected].

Kesalahan lalu lintas lain yang tidak boleh dikompaun termasuk memotong barisan, memotong di garisan berkembar, tidak mematuhi isyarat lampu merah, memandu melebihi had laju, menggunakan telefon bimbit semasa memandu, tidak memakai tali pinggang atau topi keledar.
Operasi bermula 17 hingga 28 Januari itu akan membabitkan pelbagai pihak penguat kuasa termasuk 2,000 anggota JPJ di seluruh negara. – KOSMO! ONLINE


Trafik sesak, kenderaan bertambah ekoran pengguna manfaat tol percuma
Oleh MUHAMMAD NAJIEB AHMAD FUAD

21 Januari 2023, 3:27 pm
PETALING JAYA – Aliran trafik dilaporkan perlahan di Lebuh Raya Kuala Lumpur-Karak (KLK) dan Lebuh Raya Utara-Selatan ekoran pertambahan kenderaan sempena cuti sekolah dan Tahun Baharu Cina.
Lembaga Lebuh Raya Malaysia (LLM) menerusi laman Facebooknya memaklumkan, trafik perlahan bermula dari Timur melibatkan Lebuh Raya Lingkaran Tengah 2 (MRR2) ke Plaza Tol Gombak dan Hentian Gombak ke Genting Sempah pada pukul 2.55 petang tadi.
“Trafik juga perlahan dari Bukit Tinggi ke Bentong dan sebelum memasuki Plaza Tol Karak,” katanya.
LLM turut memaklumkan, kesesakan juga turut berlaku di Lebuh Raya Utara-Selatan pada pukul 2.58 petang tadi.
“Arah selatan melibatkan Nilai Utara ke Hentian Sebelah Senawang, Pedas Linggi ke Hentian Sebelah Pedas Linggi dan Ayer Keroh ke Jasin.
“Manakala, dari arah utara pula melibatkan Simpang Renggam ke Machap dan Senai ke Sedenak,” ujarnya. – KOSMO! ONLINE


Syafiq Kyle, Mimi Lana tunggu masa bernikah
Oleh MOHD. HAIKAL ISA

21 Januari 2023, 3:44 pm
PETALING JAYA – Pasangan selebriti popular, Syafiq Kyle dan Mimi Lana menunggu masa untuk mengikat status sebagai suami isteri.
Syafiq atau nama sebenarnya, Mohd. Syafiq Shamim Abdul Razak menerusi Instagram berkongsi beberapa keping gambar dirinya menyarungkan cincin yang difahamkan simbol pertunangan di jari manis kekasihnya itu.
“Counting days (tunggu masa). 1 2 3 actions (beserta emoji sebentuk cincin),” tulis Syafiq, 31, sebagai kapsyen foto berkenaan.
Sementara itu, Mimi, 28 juga memuat naik sekeping foto jari manisnya disarungkan sebentuk cincin dan tagging atau penandaaan akaun Instagram Syafiq.
“One step closer (satu langkah ke hadapan), insya-Allah. Alhamduillah,” coret pemilik nama lengkap Mimi Rozaiana Zainal Abidin itu.
Sebelum ini, Syafiq memberi tahu Kosmo! Online bahawa tahun 2023 adalah tahun dirinya bakal menamatkan zaman bujang.

“Pertama, saya nak kahwin. Dengan berkahwin, itu akan membahagiakan orang tua saya. Insya-Allah tolong doakan jodoh saya segera berakhir di jenjang pelamin,” ujarnya.
September lalu, Syafiq yang cukup dikenali menerusi drama rantaian Nur itu mengakui ada perancangan untuk mendirikan rumah tangga namun perincian lanjut akan diumumkan dari semasa ke semasa.
Untuk info, pasangan itu mula berkongsi tentang hubungan istimewa mereka sekitar tahun 2019.
Bagaimanapun, sekitar Mei 2020, hubungan mereka dikatakan putus sebelum kembali terjalin beberapa bulan kemudian. – KOSMO! ONLINE


Ayda Jebat rancang hamil anak kedua selepas raya
Oleh NUR EMIRA SAIZALI

21 Januari 2023, 2:45 pm
KUALA LUMPUR – Disebabkan faktor umur yang semakin meningkat, penyanyi Ayda Jebat merancang untuk hamil anak kedua selepas Hari Raya Aidilfitri tahun ini.
Menurut Ayda, 32, keputusan tersebut diambil kerana ingin mengelakkan jarak usia yang terlalu jauh antara anak-anaknya kelak.
“Insya-Allah saya merancang untuk hamil lagi selepas hari raya nanti, dapatlah timang cahaya mata tahun depan.
“Usia pun semakin bertambah dan kalau boleh tak mahu jarak usia antara anak terlalu jauh,” katanya kepada Kosmo! Online selepas majlis pelancaran kempen Salam Taiwan di sini semalam.
Pada masa sama, dia dan suami, Nabil Mahir juga menyasarkan untuk memiliki tiga orang cahaya mata dalam keluarga mereka.
“Tidaklah banyak tetapi memang sudah rancang untuk memiliki anak seramai dua atau tiga orang.

“Saya nak elak kerap bercuti panjang sebab ketika mengandung memang saya malas hendak bekerja,” ujarnya.
AYDA dan Nabila menimang cahaya mata pertama mereka, Ana Nayla pada September 2021.
Sementara itu, pelantun lagu Pencuri Hati itu enggan dilabel sebagai ibu bapa yang mengekploitasi anak demi mendapatkan wang.
Perkara tersebut cuba dielakkannya memandangkan sudah beberapa kali melibatkan Ana sebagai model dalam penggambaran bagi mempromosikan barangan bayi.
“Hendak kata saya terlalu terbuka, mungkin tidak sebab semuanya bergantung kepada jadual.
“Buat masa ini memang elak jadual yang begitu padat sekiranya penggambaran itu melibatkan anak. Tak mahulah dia rasa terlalu penat dengan kerja pada usia yang masih muda.
“Setakat ini dia baru terlibat dengan dua jenama produk berkaitan bayi dan kanak-kanak. Kami memang elak terima tawaran hanya demi mendapatkan wang semata-mata, kualiti produk juga dititikberatkan,” katanya lagi.
Sekadar info, Ayda mendirikan rumah tangga dengan Nabil pada 1 Januari 2021 dan dikurniakan anak pertama, Ana Nayla, 2, pada 21 September tahun yang sama. – KOSMO! ONLINE


Pengguna berang Bas Smart Selangor potong ikut laluan kecemasan
Oleh MOHAMAD NAUFAL MOHAMAD IDRIS

21 Januari 2023, 2:19 pm
SHAH ALAM – Tular rakaman berdurasi 10 saat memaparkan tindakan pemandu sebuah bas Smart Selangor memotong di laluan kecemasan di Jalan Subang di sini, kelmarin mencetuskan kemarahan pengguna jalan raya.
Kejadian dikatakan berlaku kira-kira pukul 8.46 pagi dengan bas tersebut seterusnya menghimpit kenderaan lain
Seorang pengguna, Shahri Kumbang berkata, semasa kejadian dia dalam perjalanan ke tempat kerja dengan memandu kereta sebelum muncul bas tersebut di laluan kecemasan sebelah kiri.
“Bas berkenaan menghimpit rapat kereta dan khuatir dilanggar menyebabkan saya terpaksa memperlahankan kereta bagi membenarkan bas itu jalan dahulu.
“Justeru, saya meminta pihak pengurusan Smart Selangor memantau pemandu bas mereka. Jangan sampai ada kemalangan baru hendak bertindak,” tegasnya.
Seorang lagi pengguna, Fimo Zulkifli memaklumkan pernah melalui insiden sama di Shah Alam beberapa bulan lalu.

“Namun apa boleh buat, dekat papan tanda bas itu ada tulis beri laluan pada bas,” selorohnya. – KOSMO! ONLINE


Agong santuni 50 asnaf di Langkawi
Oleh NUR HUDA MUSA

21 Januari 2023, 2:51 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menyantuni dan mengurniakan sumbangan peribadi kepada 50 asnaf di pekarangan Masjid Al-Hana Kuah, Langkawi, Kedah semalam.
Perkongsian video di Facebook Istana Negara turut memaparkan Seri Paduka memandu sendiri kenderaan diiringi anakanda, Pemangku Raja Pahang, Tengku Hassanal Ibrahim Alam Shah tiba di pekarangan masjid pada pukul 1.20 tengah hari.
Keberangkatan tiba Al-Sultan Abdullah dan anakandanya disambut Pegawai Daerah Langkawi, Datuk Abdul Gafar Yahya; Ketua Pegawai Eksekutif Lembaga Pembangunan Langkawi, Nasaruddin Abdul Muttalib; Pegawai Agama Daerah Langkawi, Syeikh Lokman Ishak dan Ketua Polis Daerah Langkawi, Asisten Komisioner Shariman Ashari.
Baginda berdua kemudian menunaikan solat Jumaat bersama 1,500 jemaah dan mendengar khutbah Jumaat bertajuk ‘Memakmurkan Bumi Allah’ disampaikan Timbalan Pegawai Agama Daerah Langkawi, Syeikh Muhammad Fauwaz Syeikh Abdullah.
Solat Jumaat diimamkan Pemangku Imam Masjid Al-Hana Kuah, Mohd Dzaher Saad.
Al-Sultan Abdullah kemudian meluangkan masa hampir 30 minit menyantuni penerima sumbangan yang terdiri daripada 50 asnaf terpilih, manakala Tengku Hassanal menyantuni jemaah kanak-kanak. – KOSMO! ONLINE


Projek bina semula Astaka Stadium Bandaraya disegerakan
Oleh SAFINA RAMLI

21 Januari 2023, 2:47 pm
GEORGE TOWN – Kerja-kerja pembangunan semula Astaka Stadium Bandaraya di Jalan Perak di sini yang terlibat dalam kejadian kebakaran pada 18 Januari lalu akan dijalankan secepat mungkin.
Pengerusi Jawatankuasa Perumahan, Kerajaan Tempatan, Perancangan Bandar dan Desa negeri, Jagdeep Singh Deo berkata, peniaga-peniaga yang terjejas akibat kebakaran tersebut ditempatkan sementara di tapak perniagaan sementara yang akan disediakan Majlis Bandaraya Pulau Pinang (MBPP).
“Saya minta kesabaran semua pihak kerana projek baharu ini akan mengambil masa, dan yang penting sekali kerajaan negeri akan biayai semua kos,” katanya selepas meninjau Astaka Stadium Bandaraya di sini hari ini.
Pada 18 Januari lalu, lapan lot gerai di astaka berkenaan musnah dalam kebakaran kira-kira pukul 7.30 pagi. Bagaimanapun tiada mangsa dilaporkan terlibat dalam kebakaran itu.
Susulan daripada kebakaran itu, kesemua aktiviti perniagaan melibatkan 18 penggerai di astaka itu dihentikan atas faktor keselamatan.
Menurut Jagdeep, beliau juga telah mengarahkan Majlis Bandaraya Pulau Pinang (MBPP) dan Majlis Bandaraya Seberang Perai (MBSP) untuk memeriksa keselamatan di bangunan-bangunan awam bagi mengelakkan berlakunya kejadian kebakaran seperti di astaka berkenaan.

“Saya difahamkan oleh pihak bomba, punca kejadian kebakaran di astaka ini mungkin disebabkan litar pintas dan saya telah arahkan MBPP dan MBSP memeriksa tahap keselamatan di bangunan-bangunan awam di seluruh negeri ini agar keselamatan orang ramai terjamin,” katanya.
Selain itu, bagi meringankan beban peniaga yang terjejas akibat insiden tersebut, beliau bersama Ahli Parlimen Jelutong, RSN Rayer telah menyumbang masing-masing RM44,000. – KOSMO! ONLINE


Semua barang turun harga kecuali makanan di kedai makan
Oleh MOHD AZLI ADLAN

21 Januari 2023, 2:28 pm
KUALA TERENGGANU – Peningkatan Kadar Dasar Semalaman (OPR) dilaksanakan Bank Negara sejak tahun lalu berjaya menstabilkan semula tekanan inflasi negara.
Menteri Ekonomi, Rafizi Ramli berkata, berdasarkan kadar inflasi semasa yang akan diulas beliau pada Rabu ini, kebanyakan segmen barangan dan perkhidmatan telah menunjukkan penurunan harga.
Begitupun, beliau yang ditemui selepas merasmikan Konvensyen Pilihan Raya Parti Keadilan Rakyat (PKR) Terengganu di sini hari ini memberitahu, satu-satunya segmen masih tidak turun ialah harga makanan yang dijual di premis makanan.
Sehubungan itu, Rafizi menyarankan peniaga premis makanan membantu mengurangkan beban sara hidup rakyat dengan menurunkan semula harga jualan mereka.
Tambah beliau, harga makanan yang dijual tersebut perlu sejajar dengan kos bahan mentah yang sudah mengalami penurunan. – KOSMO! ONLINE


Anak maut semasa dalam perjalanan ke program hari keluarga
Oleh ROHANA MOHD. NAWI

21 Januari 2023, 1:39 pm
MACHANG – Hasrat tiga beranak untuk menghadiri program hari keluarga tidak kesampaian apabila kereta yang dinaiki mereka bertembung dengan sebuah kereta lain di Kilometer 36.8, Jalan Kota Bharu-Kuala Krai di sini hari ini.
Dalam kejadian kira-kira pukul 7.15 pagi, seorang kanak-kanak, Wan Muhammad Raziq Haikal Wan Mohd. Sham Suhaimi, 10, meninggal dunia di lokasi kejadian manakala bapanya, Wan Mohd. Sham Suhaimi Wan Yusoff, 40, dan adik perempuan, Nurzaralia Qaireen, 8, cedera ringan.
Ketua Polis Daerah Machang, Superintendan Mohd. Adli Mat Daud berkata, siasatan awal mendapati, tiga beranak itu menaiki sebuah kereta jenis Perodua Kancil yang dipandu Wan Mohd. Sham Suhaimi sedang dalam perjalanan dari Machang menuju ke Kem Desa Pahlawan, Kok Lanas untuk menghadiri program hari keluarga.
Menurutnya, semasa tiba di lokasi kejadian, sebuah kereta jenis Perodua Myvi yang dipandu seorang doktor berusia 28 tahun dipercayai hilang kawalan dan terbabas masuk ke laluan bertentangan sebelum bertembung dengan kereta dinaiki ketiga-tiga mangsa.
“Insiden itu menyebabkan Wan Muhammad Raziq Haikal meninggal dunia di lokasi kejadian selepas mengalami kecederaan parah pada beberapa anggota badan.
“Bapa mangsa luka pada bahagian bibir manakala adiknya cedera ringan. Pemandu kereta jenis Perodua Myvi itu bagaimanapun hanya mengalami cedera ringan,” katanya dalam satu kenyataan hari ini.

Menurut Mohd. Adli, mayat Wan Muhammad Raziq Haikal dihantar ke Hospital Machang di sini untuk dibedah siasat, manakala bapa dan adik mangsa juga dibawa ke hospital sama bagi rawatan lanjut.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Kalau dah tahu suami orang, janganlah kacau – Wawa Zainal
Oleh MOHD. HAIKAL ISA

21 Januari 2023, 1:50 pm
KUALA LUMPUR – Pelakon dan usahawan popular, Wawa Zainal menasihatkan mana-mana wanita yang ingin berkahwin agar tidak memilih lelaki berstatus suami orang.
Wawa atau nama sebenarnya, Nur Hawa Zainal Abidin menegaskan, kaum wanita sepatutnya melindungi dan menghormati perasaan serta tidak menghancurkan kebahagiaan perasaan sesama kaum.
“Mana-mana perempuan di luar sana tu, janganlah ‘merenyam’.
“Kalau dah tahu suami orang, janganlah kacau sebab kita sepatutnya memahami isi hati sesama perempuan,” katanya kepada Kosmo! Online usai majlis Lagenda Kembali Asmaradana Wawa X Rozyana di ibu negara, semalam.
Mengulas lebih lanjut tentang poligami, Wawa, 32, bagaimanapun tidak menolak mentah-mentah perihal terbabit asalkan perkahwinan mendapat restu individu terlibat.
“Kalau perempuan itu setuju atau rela hati dimadukan, okey sahaja. Tapi, kalau dia tak rela dimadukan, tak bolehlah kot.

“Ada sahaja isteri pertama rela dimadukan sebab dia bosan di rumah ke,” ujarnya.
Sementara itu, diajukan soalan sama kepada suami, Aeril Zafrel, dia tidak mahu memeningkan kepada beristeri lebih daripada satu walaupun perkara tersebut tidak dilarang dalam agama Islam.
“Saya sebenarnya tak nak pening. Sebenarnya, kalau kita ada orang lain, bertambah pening. Ada satu pun dah pening.
“Saya ni jenis lelaki yang bukan tak ambil kisah tapi banyak lagi benda yang nak difikirkan. Dengan anak-anak lagi.
“Ada kucing lagi. Kalau tambah bini, ‘confirm’ sakit kepala. Rambut dah baik-baik lebat sekarang, nanti botak pula,” jelasnya.
Terdahulu, dunia hiburan tanah air digemparkan dengan perkahwinan sutradara, Syamsul Yusof dengan isteri kedua, Ira Kazar di Thailand sehingga membawa kepada tuntutan cerai isteri pertama, Puteri Sarah. – KOSMO! ONLINE


Esra Venture jalin usaha sama penerbitan filem Brother Gun
Oleh AFIFI HAFIZ MOHD NOR

21 Januari 2023, 2:38 pm
SEREMBAN – Syarikat Esra Venture Sdn. Bhd. menandatangani perjanjian usahasama dengan Eria Ventures Sdn. Bhd. dalam penerbitan filem Brother Gun yang diinspirasikan daripada kisah benar penghijrahan Datuk Abdullah Ghani Kassim dengan suntikan elemen perjuangan bangsa.
Menurut Pengarah Urusan Eria Ventures, Asmadie Mokhadar, filem arahan pengarah, Ario Sagantoro dijangka akan menampilkan pelakon popular, Remy Ishak sebagai watak utama.
Katanya, pra produksi filem itu akan bermula bulan Februari 2023 dan kemudian perbincangan dengan beberapa pelakon tanah air.
“Ini merupakan filem tempatan yang berpotensi pecah panggung dan berjaya menembusi pasaran antarabangsa.
“Penggambaran filem ini akan bermula Julai tahun ini dan dijangka ditayangkan pada tahun depan,” katanya pada sidang akhbar di D’tempat di sini semalam.
Tambahnya, selain itu penggambaran bukan sahaja di Malaysia tetapi beberapa negara luar termasuk Indonesia, Thailand dan Arab Saudi. – KOSMO! ONLINE


Syarikat induk Google, Alphabet buang 12,000 pekerja seluruh dunia
Oleh KOSMO!

21 Januari 2023, 2:00 pm
SAN FRANCISCO, CALIFORNIA – Syarikat induk Google, Alphabet dilaporkan akan mengurangkan 12,000 tenaga kerjanya di seluruh dunia, lapor akhbar The Guardian semalam.
Ia akan menjadi firma teknologi gergasi Amerika Syarikat (AS) terbaharu yang bertindak mengurangkan tenaga kerja selepas ledakan pengambilan pekerja berkaitan pandemik Covid-19.
Ketua EKsekutif Alphabet, Sundar Pichai berkata, pemberhentian pekerja itu dilakukan susulan ‘semakan rapi’ terhadap perniagaan syarikat.
Keputusan itu dibuat beberapa hari selepas langkah sama diambil Microsoft untuk mengurangkan 10,000 tenaga kerja akibat peralihan dalam tabiat perbelanjaan digital dan kelemahan dalam ekonomi global.
Menurut Pichai, pemberhentian pekerja itu menjejaskan kira-kira enam peratus daripada 187,000 tenaga kerja Alphabet yang diumumkan menerusi e-mel kepada kakitangan Google.
Mengulangi kenyataan baru-baru ini oleh rakan kongsi syarikat itu, Pinchai menyatakan bahawa perniagaan Alphabet telah berkembang secara berlebihan semasa kemuncak pandemik, apabila permintaan untuk perkhidmatan dan produk digital meningkat.

“Sejak dua tahun lalu kami telah menyaksikan tempoh pertumbuhan yang dramatik. Bagi memadankan dan memacu pertumbuhan itu, kami mengupah pekerja untuk realiti ekonomi yang berbeza daripada yang kami hadapi hari ini,” tulisnya.
Pichai berkata, pengurangan tenaga kerja itu akan ‘merentasi Alphabet, lingkungan produk, fungsi, tahap dan wilayah’. Di bawah Google, syarikat itu juga menaungi YouTube dan sistem pengendalian mudah alih, Android.
Pengurangan tenaga kerja lain dalam industri teknologi AS dalam beberapa bulan kebelakangan ini termasuk Amazon (18,000 orang), induk Facebook, Meta (11,000 orang) dan syarikat perisian perniagaan Salesforce (8,000 orang). – Agensi


Liga Fantasi Kosmo!: Waspada aksi berprofil tinggi
Oleh KOSMO

21 Januari 2023, 2:00 pm
PERLAWANAN berganda Fantasi Liga Perdana Inggeris (FPL) telah berakhir dan kali ini penggunaan cip wildcard adalah pilihan terbaik buat semua pengurus dalam usaha memburu mata maksimum.
Kosmo! hari ini berkongsi beberapa tips bagi membolehkan para pengurus FPL melakukan pertaruhan terbaik memandangkan terdapat beberapa perlawanan yang perlu diberikan tumpuan yang lebih untuk penelitian.
Perlawanan yang memerlukan percaturan terbaik bagi mengelakkan hilang mata adalah membabitkan pertembungan pasukan gergasi seperti Arsenal yangh akan berdepan Manchester United dan Liverpool akan melayan kunjungan Chelsea.
PENJAGA GOL
PENJAGA gol Newcastle, Nick Pope menjadi pilihan utama untuk menyarung jersi No. 1 kerana dijangka tidak mempunyai masalah untuk tampil cemerlang ketika berdepan Crystal Palace.
PERTAHANAN

KIERAN Trippier diberi kepercayaan menjadi tonggak utama posisi ini dengan kebolehannya untuk menghadiahkan mata tambahan jika berjaya meledak gol pada aksi bertemu Crystal Palace nanti.
TENGAH
SOLLY March wajar menjadi pilihan pengurus FPL musim ini selepas meneruskan rentak cemerlangnya dengan menjaringkan gol ketika berdepan Liverpool minggu lalu sekali gus tidak mustahil mampu menjadi penyumbang mata terbanyak ketika berdepan Leicester.
KAPTEN
ERLING Haaland boleh dianggap pilihan terbaik menggalas tanggungjawab sebagai kapten bagi saingan minggu ini kerana dia dijangka tidak berdepan masalah untuk terus menyumbang mata yang banyak apabila dijadual bertemu Wolves
PENYERANG
HARRY Kane dipilih berdasarkan prestasi semasanya yang cemerlang dan tidak mustahil mampu menjadi penyumbang mata sekali lagi ketika berdepan Fulham.

JADUAL PERLAWANAN
21 JANUARI
LIVERPOOL lwn CHELSEA
Siaran Langsung Astro 813, 8.30 malam
B’MOUTH lwn N. FOREST
Siaran langsung Astro On The Go, 11 malam
LEICESTER lwn BRIGHTON
Siaran Langsung Astro 812, 11 malam
S’HAMPTON lwn A. VILLA
Siran langsung Astro 813, 11 malam
WEST HAM lwn EVERTON
Siaran Langsung Astro 811, 11 malam
22 JANUARI
C. PALACE lwn NEWCASTLE
Siaran langsung Astro 813, 1.30 pg
LEEDS lwn BRENTFORD
Siaran Langsung Astro 812, 10 malam
MAN. CITY lwn WOLVES
Siaran Langsung Astro 811, 10 malam
23 JANUARI
ARSENAL lwn MAN. UTD
Siaran langsung Astro 813, 12.30 tgh mlm
24 JANUARI
FULHAM lwn SPURS
Siaran langsung Astro 813, 4 pagi
PENJARING TERBANYAK
21 gol
Erling Haaland (Man. City)
15 gol
Harry Kane (Tottenham)
13 gol
Ivan Toney (Brentford)
11 gol
Aleksandar Mitrovic (Fulham)
10 gol
Rodrigo (Leeds)
9 gol
Miguel Almiron (Newcastle)
8 gol
Martin Odegaard (Arsenal)
Marcus Rashford (Man. U)
7 GOL
Roberto Firmino (Liverpool)
Phil Foden (Man. City)
James Maddison (Leicester)
Gabriel Martinelli (Arsenal)
Mohamed Salah (Liverpool)
Leandro Trossard (Brighton)


Sesak hampir 20km dari Plaza Tol Gombak ke Pantai Timur
Oleh NUR HUDA MUSA

21 Januari 2023, 1:25 pm
PETALING JAYA – Aliran trafik di Lebuhraya Kuala Lumpur – Karak (KLK) dilaporkan sesak kira-kira hampir 20 kilometer (km) bermula pukul 12 tengah hari tadi susulan banyak kenderaan menuju ke arah Pantai Timur hari ini.
Lebuhraya Pantai Timur dalam kenyataan di Facebook memaklumkan aliran trafik sesak menghala ke Kuantan sebelum Plaza Tol Gombak.
Keadaan sama turut berlaku 4.8 kilometer (KM) dari Plaza Tol Gombak hingga 24.6km (Gombak), di Bukit Tinggi, Lentang dan juga dari Km 56.7 – Km 60.5 (Lentang-Bentong).
Sementara itu katanya, trafik di kedua-dua hala bagi Lebuhraya Pantai Timur (LPT [email protected]) masih lancar.
Dalam pada itu, di Lebuh Raya Persekutuan pula, trafik dilaporkan perlahan sekitar pukul 12.48 tengah hari tadi dari arah selatan iaitu dari Putra Mahkota ke Nilai dan Bandar Ainsdale ke Pedas Linggi.
Keadaan sama turut dilaporkan berlaku di Pedas Linggi ke Hentian Sebelah Pedas Linggi serta di Ayer Keroh menghala ke Jasin. – KOSMO! ONLINE


Wanita 20 tahun, kahwin kali kedua dengan lelaki 70-an
Oleh KOSMO!

21 Januari 2023, 1:33 pm
PETALING JAYA – Cinta tidak mengenal usia apabila seorang wanita berusia 20 tahun sudi menjadi isteri kepada lelaki yang berusia lingkungan 70-an.
Wanita tersebut yang dikenali sebagai Nik, memuat naik video di akaun TikToknya @nik.164 bersama suaminya yang juga merupakan perkahwinan kedua.
“Suami pertama dah meninggal sakit dada. Mak tiri Nik cakap ada orang datang rumah nak jumpa.
“Lepas mama cakap lelaki tu berumur, Nik tak cakap apa sebab Nik sayang warga emas. Mama cakap dia sudah ada kereta dan rumah sendiri, Nik pun gembira senang nak bawa Nik pergi jalan-jalan,” tulisnya di dalam video tersebut.
Jelas Nik lagi, padanya umur bukanlah penentu kebahagiaan kerana dirinya kini sangat gembira dengan rumah tangga dibina bersama suaminya itu.
Sehingga kini video tersebut telah mendapat 1.2 juta tontonan, 33,509 tanda suka dan 4,156 perkongsian.

Menjengah ke ruangan komen, Kosmo! mendapati ramai yang kagum dengan Nik kerana dapat menerima suami yang lebih berumur sekali gus mendoakan kebahagiaan pasangan tersebut.
“Wanita yang sangat kuat, saya doakan awak mendapat syurga Firdaus, semoga sabar dan tabah menjadi seorang isteri, jangan peduli apa orang kata,” komen Nurul.
“Jodoh itu rahsia Allah, semoga adik Nik terus bahagia, pedulikan kata-kata orang,” komen pengguna yang lain pula. – KOSMO! ONLINE


Buli jalan raya: Polis akan panggil anak PM, pemilik Proton Iriz
Oleh NURUL IZZATI ZAINI

21 Januari 2023, 12:03 pm
PETALING JAYA – Polis akan mengambil keterangan anak Perdana Menteri Datuk Seri Anwar Ibrahim, Nurul Ilham, yang dikatakan menjadi mangsa buli kepada pemandu Proton Iriz setelah rakaman video kejadian itu tular sejak semalam.
Ketua Polis Daerah Serdang Asisten Komisioner AA Anbalagan berkata, siasatan awal mendapati tiada sebarang kemalangan mahupun kecederaan yang di alami oleh kedua-dua belah pihak dan siasatan lanjut masih dijalankan.
“Semalam tular satu rakaman video berdurasi 14 saat di laman sosial Twitter milik Nurul Ilham Anwar memaparkan sebuah kereta jenis Proton Iriz dipandu di lorong sebelah kanan di KM 207 Lebuhraya Utara Selatan.
“Kereta Proton Iriz itu dipandu dengan agak perlahan dan dikatakan menekan brek beberapa kali di lorong tersebut sehingga membuat Nurul Ilham Anwar berasa bahaya dengan cara pemanduan pemilik kenderaan tersebut.
“Sehubungan itu, kedua-dua pemandu akan dipanggil untuk memberi keterangan bagi membantu siasatan,” katanya dalam satu kenyataan hari ini.
Tambahnya, kes disiasat di bawah Seksyen 6 (2) LN 166/1959 kerana kesalahan memotong dan menghalang daripada memotong.

Dalam pada itu, Anbalagan meminta orang ramai yang mempunyai maklumat berkaitan kejadian tersebut untuk tampil ke Balai Polis Trafik IPD Serdang bagi membantu siasatan.
“Orang ramai juga dinasihati untuk sentiasa mematuhi peraturan dan undang-undang jalan raya ketika memandu kenderaan,” katanya. – KOSMO! ONLINE


Tradisi unik lumba ‘ski tandas’ di Washington
Oleh KOSMO!

21 Januari 2023, 12:26 pm
WASHINGTON – Sebuah bandar di negeri Washington, Amerika Syarikat (AS) mempunyai satu tradisi unik iaitu mengadakan perlumbaan ski menggunakan ‘tandas luar rumah’, lapor akhbar Daily Star kelmarin.
Bandar Conconully telah mengadakan perlumbaan tandas sejak 42 tahun lalu di jalan Main Street.
Dalam aktiviti tersebut, pondok tandas luar rumah diletakkan di atas kayu ski dan kumpulan yang bertarung akan berlumba untuk menjadi yang pertama melintasi garisan penamat.
Peserta perlu membina pondok itu menggunakan kayu, malah ia juga harus dilengkapi dengan mangkuk tandas dan tisu gulung.
Ahli pasukan lain kemudian dikehendaki duduk di atas mangkuk tandas dan diwajibkan memakai topi keledar ketika perlumbaan.
Bagaimanapun, tradisi perlumbaan unik itu sebenarnya tidak berasal dari bandar tersebut.

Nenek kepada seorang pegawai acara tersebut, Jacob Byl, didakwa telah memulakan tradisi itu sejak 42 tahun lalu dengan menirunya daripada sebuah perlumbaan di negeri Idaho.
Bercakap kepada Badan Penyiaran Britain (BBC), Jacob berkata: “Ia sesuatu yang nenek saya dan beberapa ahli dewan lakukan pada 42 tahun lalu.
“Mereka menyaksikan perlumbaan di Idaho dan memutuskan bahawa ia perkara yang menarik untuk dilakukan di sini,” katanya. – Agensi


Magis lagu galau, air mata Cakra Khan
Oleh HANISAH SELAMAT

21 Januari 2023, 1:17 pm
KUALA LUMPUR – Air mata Cakra Khan tumpah di hadapan lebih 2,500 penonton yang memenuhi Dewan Plenary Pusat Konvensyen Kuala Lumpur (KLCC), malam tadi ketika menyanyikan lagu Ayah yang didedikasikan khas buat bapa tercinta, Allahyarham Herman.
Lagu nyanyian asal Rinto Harahap yang mendapat sentuhan semula maestro muzik Datuk Ramli MS dari segi susunan melodi tersebut menjentik hati penyanyi popular Indonesia itu pada Konsert A Decade: Cakra Khan Live In Kuala Lumpur 2023.
Segmen penghargaan untuk ayah tercinta yang dijemput Ilahi dua tahun lalu membuatkan Cakra tidak mampu menahan sebak, apatah lagi ini kali pertama ibunya, Entik Trisuyatmi hadir menyaksikan konsert meganya di sini.
Detik melankolia itu turut ‘merebak’ dalam kalangan peminat tegar yang sama menyelami perasaan kehilangan insan tercinta sehingga ramai dilihat menyapu air mata dan tidak kurang tampak teresak-esak melayan syahdu.
Selain Ayah yang dialunkan pada pertengahan persembahan, gelanggang terlebih dahulu dipanaskan katalog lagunya sendiri seperti Adalah Aku, Salah Tapi Baik dan Cintamu Bukan Untukku.
ALLAHYARHAM Herman meninggal dunia pada 2020 akibat angin ahmar.
Setiap lagu mempunyai cerita tersendiri dalam galur perjalanan seni Cakra genap sedekad lalu terutama terhadap individu pertama mempercayai bakatnya yang dipanggil Pak William Chow.

Sudah pasti vokal emas pemilik nama sebenar Cakra Konta Paryaman, 30, itu terus membuai khalayak yang larut dalam emosi apabila Kepada Hati, Mencari Cinta Sejati, Opera Tuhan dan lagu baharu berjudul Nanti pula diperdengarkan.
Malah, bagai dijanji Cakra tidak melupakan penghibur senior yang menjadi idola iaitu Datuk Seri Siti Nurhaliza dengan memilih menyanyikan lagu Bukan Cinta Biasa dan Seluruh Cinta, selain lagu Terlalu Cinta oleh Rossa.
Dua penghibur dihormatinya itu turut hadir memberi sokongan malah ramai selebriti turut duduk di kerusi penonton termasuk Puteri Sarah Liyana, MK K-Clique, Azira Shafinaz, Nabil Ahmad, Fazura, Fattah Amin dan Sherry Alhadad.
Terdahulu Khai Bahar dan Aina Abdul yang diundang sebagai penyanyi jemputan menyemarakkan malam konsert dengan lagu mereka secara solo dan segmen duet bersama Cakra.
Momentum persembahan terus memahat kenangan dengan Hanya Memuji (Shanty), I Will Survive (Gloria Gaynor), Jealous (Labyrinth) serta Kamelia (Sweet Charity).
Sebelum menutup tirai dengan dendangan wajib, Harus Terpisah dan Kekasih Bayangan, Cakra berkongsi pentas dengan teman baiknya, Ade Govinda menyampaikan Tanpa Batas Waktu.
Tidak terasa hampir tiga jam konsert anjuran Seven Skies Motion penuh magis itu berlangsung yang menyajikan seleksi galau, namun tiada siapa mampu menafikan setiap dendangannya serba nyaman buat penenang sukma jiwa. – KOSMO ONLINE


EPL: Rekod pahit Antonio Conte dalam karier
Oleh KOSMO

21 Januari 2023, 12:30 pm
MANCHESTER – Pengendali Tottenham Hotspur, Antonio Conte berang dengan kegagalan pasukannya untuk mengawal perlawanan ketika mereka tewas 2-4 kepada Manchester City pada aksi Liga Perdana Inggeris awal pagi semalam.
City meledak empat gol pada babak kedua perlawanan sekali gus, memadamkan kelebihan dua gol yang dijaringkan Spurs pada babak pertama yang dilihat lebih menguasai perlawanan dan berupaya untuk meraih kemenangan.
“Jika saya bandingkan aksi musim lalu (ketika Spurs menewaskan City untuk kedua-dua aksi Liga Perdana Inggeris), saya lebih gembira dengan aksi yang kami pamerkan kali ini.
“Pada aksi terakhir musim lalu, mereka berjaya mendominasi perlawanan, kali ini kami bermain dengan baik dan memiliki karakter. Kami banyak memberikan mereka tekanan, tetapi menentang City sentiasa menjadi sukar.
“Ini adalah kali pertama dalam karier pasukan yang saya bimbing bolos empat gol dalam satu separuh masa. Tiada apa yang boleh saya jelaskan kecuali kami perlu terus bekerja keras dan meningkatkan tahap pemain.
“Ketika saya memberitahu anda mengenai matlamat kami untuk mengurangkan jarak dengan pasukan elit, proses itu sebenarnya baru bermula. Ia bermakna kami perlu terus bekerja, meningkatkan aspek teknikal, taktikal dan pengalaman pemain.

“Saya sangat kecewa dengan kekalahan ini. Saya tidak suka kalah terutama bolos dengan empat gol dalam tempoh 45 minit dan ia kali pertama dalam karier saya sebagai pengurus,” jelasnya. – AGENSI


Suspek kes bunuh Nek Misah direman tujuh hari
Oleh DIYANATUL ATIQAH ZAKARYA

21 Januari 2023, 12:10 pm
MELAKA – Seorang pemuda direman tujuh hari bermula hari ini selepas dipercayai terlibat dalam kejadian samun sehingga menyebabkan kematian seorang wanita warga emas berusia 91 tahun di Kampung Pulai Darat, Jasin, awal pagi semalam.
Perintah reman sehingga 27 Januari itu dikeluarkan oleh Majistret Mahkamah Melaka, Zuraidah Abu Bakar terhadap suspek yang berusia 20 tahun bagi membantu siasatan mengikut Seksyen 302 Kanun Keseksaan kerana membunuh.
Terdahulu suspek yang berpakaian lokap berwarna jingga tiba di pekarangan kompleks mahkamah pada pukul 9.35 pagi dengan diiringi anggota polis.
Semalam Kosmo! melaporkan seorang warga emas berusia 91 tahun ditemui maut dipercayai dibunuh dalam kejadian samun di Kilometer 16 Kampung Pulai Darat, Merlimau.
Dalam kejadian itu mangsa, Misah Md. Amin yang tinggal seorang diri ditemui dalam keadaan terbaring di bahagian dapur rumahnya.
Pemangku Ketua Polis Daerah Jasin, Asisten Superintendan Mohd. Fadzli Othman berkata, susulan kejadian itu pihak polis berjaya memberkas seorang penganggur berusia 20 tahun di kawasan sama pada pukul 8 pagi. – KOSMO! ONLINE


Polis ronda 24 jam kawasan rumah penduduk balik kampung
Oleh ROHANA MOHD. NAWI

21 Januari 2023, 1:14 pm
TANAH MERAH – Sembilan buah balai polis di daerah ini menerima sebanyak 30 borang balik kampung yang dipohon secara dalam talian sempena sambutan tahun Baharu Cina sejak seminggu lalu.
Ketua Polis Daerah Tanah Merah, Superintendan Mohd. Haki Hasbullah berkata, sehubungan itu, seramai empat pegawai dan 20 anggota sudah menjalankan rondaan di kawasan rumah penduduk selepas mereka menyerahkan borang sebelum mereka pulang ke kampung masing-masing.
Menurutnya, Ibu Pejabat Polis Daerah (IPD) Tanah Merah sentiasa menjalankan rondaan dan pemantauan di kawasan rumah penduduk bagi mengelakkan kejadian pecah rumah.
“Saya akan pastikan semua pegawai dan anggota menjalankan tugas rondaan di rumah penduduk sepanjang 24 jam.
“Setakat ini, kita tidak menerima sebarang laporan membabitkan kes pecah rumah penduduk yang pulang ke kampung semasa mereka bercuti,” katanya kepada Kosmo! semalam.
Mengulas lanjut, IPD Tanah Merah juga telah melakukan satu operasi Perang Dan Pilih membabitkan kes narkotik, jenayah dan trafik di Felda Kemahang, 1,2 dan 3.

Tambahnya, polis bersama pemimpin dan masyarakat di kawasan Felda Kemahang tueut untuk memberi penerangan berkaitan Op Selamat di kawasan rumah, harta dan nyawa. – KOSMO! ONLINE


Fasha Sandha, Aidil Aziz tunai umrah
21 Januari 2023, 12:20 pm
PETALING JAYA – Selepas empat tahun bergelar suami isteri, hasrat pelakon Aidil Aziz untuk membawa isterinya, dramatis terkenal Fasha Sandha menunaikan umrah akhirnya termakbul.
Pasangan itu selamat berangkat ke Tanah Suci semalam berdua tanpa membawa anak-anak mereka mahupun ahli keluarga lain.
Sebelum berangkat, Fasha dan Aidil sempat berkongsi gambar dan video di lapangan terbang sambil menyelitkan doa agar urusan mereka dipermudahkan di sana.
“Dengan rasa rendah diri, saya Nur Fasha Sandha dan Mohd. Aidil Abdul Aziz ingin memohon jutaan kemaafan atas segala kesalahan. Mohon halalkan makan minum kami,” tulis Fasha.
Difahamkan, Aidil sudah lama berhasrat membawa Fasha menunaikan umrah tetapi niat tersebut terhalang disebabkan Perintah Kawalan Pergerakan (PKP) semasa fasa pandemik beberapa tahun lalu.
Aidil, 35, pada masa sama turut memohon kemaafan atas segala kesalahan dan meminta semua peminat mendoakan kesihatannya serta isteri.

Perkongsian kedua-dua pasangan selebriti popular itu dibanjiri komen peminat dan ramai rakan artis yang mendoakan kesejahteraan mereka sepanjang menunaikan umrah.
“Selamat perjalanan pergi balik. Semoga mendapat umrah yang mabrur,” tulis Alif Satar.
“Semoga diberi kesihatan yang baik, diterima segala ibadah dan mendapat umrah yang mabrur,” komen Beto Kusyairy.
Fasha dan Aidil mengikuti kursus menunaikan ibadah umrah pada 8 Januari lalu sebagai persediaan ke Tanah Suci.
Untuk rekod, Fasha dan Aidil berkahwin pada 28 Mac 2019 dan dikurniakan seorang cahaya mata, Aisha Amaira yang berusia dua tahun enam bulan. – KOSMO! ONLINE


Lori rempuh enam kenderaan, dua cedera
Oleh MOHD. HUSNI MOHD. NOOR

21 Januari 2023, 12:58 pm
SEPANG – Dua cedera apabila sebuah lori yang dipercayai mengalami masalah brek merempuh enam kenderaan di Jalan Baru Dengkil – Kota Warisan di sini, semalam.
Dalam kejadian pukul 4.45 petang itu, lori dipandu lelaki berumur 44 tahun dari arah Kota Warisan ke Tanjung 12, Jalan Banting Baru dikatakan tidak sempat berhenti lalu melanggar kesemua kenderaan.
Ketua Polis Daerah Sepang, Asisten Komisioner Wan Kamarul Azran Wan Yusof berkata, rempuhan menyebabkan enam kenderaan berkenaan turut mengalami kerosakan.
“Akibat rempuhan itu, dua individu dipercayai pemandu dua kenderaan lain mengalami kecederaan ringan dan mangsa dibawa ke Hospital Putrajaya untuk mendapatkan rawatan.
“Siasatan kejadian masih dijalankan termasuk memeriksa rakaman televisyen litar tertutup (CCTV) di lokasi kejadian dan kes disiasat di bawah Seksyen 43(1) Akta Pengangkutan Jalan 1987,” katanya ketika dihubungi.
Dalam pada itu, Wan Kamarul meminta orang ramai yang menyaksikan kejadian berkenaan atau mempunyai maklumat berkaitan supaya tampil bagi membantu siasatan. – KOSMO! ONLINE


Malaysia mengutuk sekeras-kerasnya tindakan bakar al-Quran – Anwar
Oleh EDDY AQMAL MOHAMED HAMIDI

22 Januari 2023, 7:08 pm
PUTRAJAYA – Malaysia mengutuk sekeras-keranya tindakan Islamofibia oleh pemimpin ekstrimis parti politik sayap kanan Sweden-Denmark, Rasmus Paludan yang bertindak membakar salinan al-Quran di Stockholm, Sweden semalam.
Perdana Menteri, Datuk Seri Anwar Ibrahim berkata, Malaysia menggesa kerajaan Sweden, mengenakan tindakan segera terhadap pelaku yang bertanggungjawab melakukan perbuatan terkutuk itu disamping mengambil langkah drastik terhadap peningkatan Islamophobia di Sweden.
“Ia satu penghinaan terang-terangan terhadap kitab suci umat Islam oleh ahli politik Sweden itu dan ketiadaan sebarang tindakan terhadap kelakuan Islamofobia tersebut merupakan satu provokasi melampau terhadap sensitiviti bukan sahaja Turkiye, tetapi lebih daripada 2 bilion Muslim di seluruh dunia.
“Malaysia mengecam jenayah kebencian berulang yang menyasarkan umat Islam di seluruh dunia begitu juga segala bentuk hasutan kepada kebencian yang menyemarakkan sikap perkauman,” katanya menerusi perkongsian di laman media sosial hari ini.
Ujar Anwar, ia termasuklah perkataan atau kelakuan dan pandangan tertentu dengan kebimbangan peningkatan ungkapan kebencian terhadap kepercayaan atau eknik tertentu
Tambah beliau, Malaysia menekankan kepentingan mengutamakan prinsip dialog, persetujuan serta sikap saling menghormati dalam menyelesaikan sesuatu pertikaian dan menyeru komuniti antarabangsa untuk menolak kebencian bangsa atau agama yang bertopengkan kebebasan bersuara dan bersatu menentang segala bentuk hasutan terhadap kebencian dan keganasan.

Terdahulu, Paludan semalam menyertai bantahan di hadapan Kedutaan Turkiye di Stockholm, dengan perlindungan ketat polis dan kehadiran lebih daripada 100 orang penyokong.
Selepas mengecam hampir sejam yang mana dia menyerang Islam dan Imigresen di Sweden, Paludan kemudiannya bertindak membakar kitab suci al-Quran yang sekaligus menyemarakkan kemarahan umat Islam di seluruh dunia. – KOSMO! ONLINE.


Piala Dunia: Malaysia terlepas tiket suku akhir
Oleh MUHAMMAD ZUHAILY BADLISHAH

22 Januari 2023, 9:23 pm
BHUBANESWAR – Malaysia tidak bernasib baik apabila tewas 3-4 menerusi penentuan penalti shoot-out selepas terikat 2-2 dengan Sepanyol pada aksi cross over di Stadium Kalinga sebentar tadi.
Kekalahan itu meranapkan impian skuad hoki negara untuk mara ke peringkat suku akhir sebagai lapan pasukan terbaik dunia pada edisi kali ini.
Dalam aksi itu, Sepanyol mempunyai peluang terbaik untuk membuka tirai jaringan tetapi percubaan Enrique Gonzalez terkena palang gol pada minit ke-12.
Penjaga gol Malaysia, Muhammad Hafizuddin Othman terpaksa bekerja keras apabila menyelamatkan dua percubaan berbahaya Sepanyol selepas itu daripada Marc Vizcaino dan Joaquin Menini.
Sepanjang tempoh 30 minit pertama, skuad negara dilihat sukar untuk menembusi benteng pertahanan The Red Sticks apatah lagi untuk mendapatkan pukulan sudut penalti pada suku masa pertama dan kedua.
Gol yang dicari-cari Speedy Tigers akhirnya tiba menerusi pukulan reverse Faizal Saari selepas menerima hantaran cantik daripada Faiz Helmi Jali untuk menewaskan penjaga gol Sepanyol, Adrian Rafi pada minit ke-35.

Bagaimanapun, kelebihan Malaysia tidak bertahan lama apabila Sepanyol berjaya menyamakan kedudukan 1-1 selepas Marc Mirallea menyudahkan penalti stroker pada minit ke-41.
Skuad negara yang masih terkejut dengan gol itu sekali lagi membenarkan Sepanyol menjaringkan gol apabila kali ini menerusi jaringan padang Xavier Gispert yang tidak dikawal dan mudah menolak masuk bola ke dalam gawang berselang seminit kemudian.
Malaysia berjaya meraih gol penyamaan melalui Amirul Hamizan Azahar pada minit ke-46 tetapi jaringan itu dibatalkan selepas Video Referral mengesan bola terkena back stick Faizal Saari sebelum itu.
Bagaimanapun, ia tidak mematahkan semangat para pemain negara yang kemudiannya berjaya menyamakan kedudukan melalui Shello Silverius pada minit ke-49.
Hasrat Malaysia untuk meneruskan saingan ke suku akhir tidak kesampaian apabila tewas 3-4 menerusi penentuan penalti shoot-out selepas Muhammad Firhan Ashari gagal menyudahkan pukulan terakhir.
Kini, skuad bimbingan A. Arul Selavaraj itu terpaksa pulang ke Rourkela untuk beraksi menentang pasukan tercorot Kumpulan A, Afrika Selatan dalam klasifikasi tempat kesembilan hingga 16 di Stadium Hoki Birsa Munda pada 26 Januari ini.
Sepanyol pula akan bertemu pasukan ranking pertama dunia, Australia di suku akhir pada Selasa ini. – KOSMO ONLINE.


6 maut dalam kemalangan dua kenderaan
Oleh MOHD SHARKAWI LONDING

22 Januari 2023, 9:33 pm
KLUANG – Enam maut apabila kereta Perodua Myvi yang dinaiki terlibat dalam kemalangan dengan sebuah kenderaan pelbagai guna (MPV) Honda Stream di Batu 13, Jalan Kahang-Mersing di sini, petang hari ini.
Dalam kejadian pada pukul 4.30 petang itu, mangsa yang maut dikenali sebagai Masrina Kahdar, 21, Mohd. Aidil Abdul Kadir, 23.
Turut maut ialah Muhammad Zhafrah Noramin, 16 dan adiknya, Muhammad Syakir, 11, serta Mohammad Asyraf Radiq Abdullah, 11, manakala seorang lagi mangsa maut belum diketahui.
Komander Operasi dari Balai Bomba dan Penyelamat (BBP) Kluang, Pegawai Bomba Kanan II Mohd. Shamsul Amri Mohd. Shahab berkata, pihaknya menerima panggilan kecemasan 4.40 petang.
“Sembilan anggota bersama dua jentera dikejarkan ke lokasi kejadian dan sejurus sampai di tempat kejadian didapati benar berlaku kemalangan membabitkan dua buah kenderaan.
“Pasukan Keluar Operai (PKO) menggunakan peralatan khas untuk mengeluarkan seorang mangsa yang menaiki Honda Stream yang terperangkap.

“Manakala kesemua mangsa yang lain telah dikeluarkan orang awam sebelum PKO sampai di lokasi,”katanya dalam satu kenyataan di sini hari ini.
Mohd. Shamsul berkata, tiga mangsa yang berusia 10 hingga 53 tahun menaiki Honda Stream mengalami kecederaan.
Ujarnya, kesemua mangsa yang meninggal dunia diserahkan kepada pihak polis untuk tindakan lanjut.
Manakala mangsa yang cedera pula dikejarkan ke Hospital Kluang untuk rawatan lanjut.-KOSMO! ONLINE


Enam negeri dijangka berdepan banjir kilat
Oleh KOSMO!

22 Januari 2023, 8:04 pm
PETALING JAYA – Enam negeri berkemungkinan berdepan banjir kilat dalam tempoh 24 jam berdasarkan notis dikeluarkan Pusat Ramalan dan Amaran Banjir Negara (PRABN) Jabatan Pengairan dan Saliran (JPS), hari ini.
JPS dalam kenyataannya berkata, Di Johor, beberapa kawasan berisiko terjejas di daerah Batu Pahat, Kota Tinggi, Muar, dan Pontian.
“Di Melaka, daerah yang berisiko banjir kilat ialah di Melaka Tengah dan Jasin Manakala di Pahang membabitkan daerah iaitu Termerloh, Bera dan Maran.
“Di Selangor pula membabitkan beberapa kawasan di daerah Klang, Petaling dan Kuala Selangor,” katanya dalam kenyataan hari ini.
Sementara itu, di Negeri Sembilan membabitkan beberapa kawasan di daerah Jelebu, Jempol dan Tampin diikuti Sarawak, meliputi daerah Kuching, dan Samarahan.
“Notis yang dikeluarkan pada pukul 4 petang tadi itu adalah berdasarkan makluman ramalan hujan Jabatan Meteorologi Malaysia (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS.

“Terdapat risiko banjir kilat di beberapa lokasi di negeri terbabit jika berlaku hujan lebat atau ribut petir yang signifikan,” katanya.-KOSMO! ONLINE.


Lelaki mengamuk bersenjatakan batu bata diburu polis
Oleh KOSMO!

22 Januari 2023, 7:57 pm
KUALA LUMPUR – Polis Kuala Lumpur sedang giat mengesan individu yang dipercayai bertindak memecahkan cermin kereta menggunakan batu bata di persimpangan lampu isyarat Jalan Metro 1, di sini.
Polis Kuala Lumpur dalam kenyataan di Facebook berkata, Individu terbabit serta pemandu kereta yang merakamkan kejadian diminta tampil ke balai polis berdekatan.
“Tindakan memanggil kedua-dua individu adalah untuk memastikan siasatan secara terperinci dapat dijalankan.
“Tempat kejadian dipercayai berlaku di persimpangan lampu isyarat Jalan Metro 1, Metro Prima, 52100, Kepong, Kuala Lumpur,” katanya dalam kenyataan itu.
Menurut kenyataan itu, orang ramai yang mempunyai maklumat boleh menghubungi Balai Polis Kepong di talian 03-62742312, atau Bilik Gerakan Ibu Pejabat Polis (IPD) Sentul di talian 03-40482222. -KOSMO! ONLINE.


[VIDEO] [KEMASKINI] 6 maut dalam kemalangan dua kenderaan
Oleh MOHD SHARKAWI LONDING

22 Januari 2023, 10:36 pm
KLUANG – Enam maut apabila kereta Perodua Myvi yang dinaiki lapan individu terlibat dalam kemalangan dengan sebuah kenderaan pelbagai guna (MPV) Honda Stream di Kilometer 71, Jalan Batu Pahat-Mersing di sini, petang hari ini.
Dalam kejadian pada pukul 4.40 petang itu, mangsa yang maut dikenali sebagai Masrina Kahdar, 21, yang meninggal dunia di lokasi kejadian serta kakaknya, Siti Nurzannah, 25, meninggal dunia di Hospital Enche Besar Hajjah Khalsom di sini .
Turut maut di tempat kejadian ialah Mohd. Aidil Abdul Kadir, 23, Muhammad Zhafrah Noramin, 16 dan adiknya, Muhammad Syakir, 11, serta Mohammad Asyraf Radiq Abdullah, 11.
Ketua Polis Daerah Kluang, Asisten Komisioner Bahrain Mohd. Noh berkata, selain itu, pemandu Perodua Myvi, Mohd. Sharizan Syafandi, 24, serta Nur Annalesha Rania Mohammad Arifin, 6, mengalami cedera parah dan dirawat di hospital sama.
“Kemalangan itu turut menyebabkan mangsa yang menaiki Honda Stream iaitu Zulkefly Zakariah, 54, dan isteri, Kamariah Yusoff, 46, serta anak mereka, Ariana Nur Batrisyah, 13, cedera parah.
“Hasil siasatan awal mendapati kereta Perodua Myvi dipandu oleh Mohd. Sharizan datang dari arah Kluang menuju ke Kahang sebelum dipercayai hilang kawalan dan memasuki laluan bertentangan,”katanya ketika dihubungi di sini.

Bahrain berkata, berpunca daripada kejadian itu, kereta Honda Stream yang dipandu oleh Zulkeflly yang datang dari arah bertentang tidak sempat mengelak lalu melanggar bahagian kiri kereta Perodua Myvi berkenaan.
Katanya, akibat perlanggaran itu, Perodua Myvi terbalik seterusnya jatuh ke kawasan lapang.
Kes disiasat mengikut Seksyen 41(1) Akta Pengangkutan Jalan 1987.-KOSMO! ONLINE


Kerat alat sulit sendiri kerana isteri enggan pulang ke rumah
Oleh KOSMO!

22 Januari 2023, 7:00 pm
NEW DELHI – Seorang lelaki dari negeri Bihar, India dilaporkan memotong alat sulit sendiri selepas isterinya enggan pulang ke rumah dan tinggal bersama ibu bapanya, lapor laman berita India Today semalam.
Kejadian itu berlaku di kawasan Rajni Nayanagar Jumaat lalu manakala lelaki tersebut dikenali sebagai Krishna Basuki, 25.
Menurut sumber, Krishna tinggal dan bekerja di Mandi Punjab dan dia pulang untuk melawat keluarganya di Rajni Nayanagar dua bulan lalu namun isterinya, Anita, telah pergi ke rumah ibu bapanya dan menangguhkan kepulangannya.
Ia menyebabkan lelaki yang mempunyai empat cahaya mata itu marah lalu dia memotong alat sulitnya dengan senjata tajam.
Saudaranya kemudian menemuinya dalam keadaan berlumuran darah dan membawanya ke Hospital Kolej Perubatan. Beberapa sumber mendakwa bahawa dia mengalami gangguan mental.
Bagaimanapun, Dr. Sukesh Kumar dari hospital tersebut berkata, Krishna  sedang dirawat dan tidak berada dalam keadaan yang mengancam nyawanya. – Agensi


Pendaki Gunung Tahan hilang dihanyut arus deras
Oleh ABDUL RASHID ABDUL RAHMAN

22 Januari 2023, 11:49 pm
LIPIS – Aktiviti pendakian 10 pendaki sempena cuti umum berakhir dengan tragedi apabila seorang daripada mereka dikhuatiri lemas selepas dihanyutkan arus Sungai Tanum di sini hari ini.
Ketua Polis Daerah Lipis, Superintendan Azli Mohd Noor berkata, dalam kejadian kira-kira pukul 2.40 berlaku ketika mangsa, Haniff Harun,47, dalam perjalanan turun dari Gunung Tahan.
“Kumpulan ini mendaki Gunung Tahan pada 20 Januari lalu melalui Merapoh dan dijangka turun semula pada 24 Jun lalu dan akibat cuaca hujan kumpulan ini berpatah balik ke Kuala Juram.
“Namun semasa melintask Sungai Tanun semasa turun dari Gunung Tahan seorang lelaki telah dihanyutkan arus sungai yang deras akibat hujan lebat,”katanya di sini hari ini.
Menurut Azli, operasi mencari dan menyelamat sedang giat dilakukan melibatkan pelbagai pihak termasuk polis dan bomba.
Katanya pada masa ini hanya beg sandang mangsa ditemukan berhampiran lokasi mangsa dihanyutkan namun mangsa masih belum ditemui. -KOSMO! ONLINE.


Permainan ‘fun fair’ terhenti, pengunjung tergantung terbalik 10 minit
Oleh KOSMO!

22 Januari 2023, 9:00 pm
BEIJING – Sebuah video tular di media sosial China memaparkan situasi cemas pengunjung sebuah taman hiburan (fun fair) apabila permainan dinaiki mereka tergantung di udara dalam keadaan terbalik, lapor laman berita India Times semalam.
Dalam kejadian yang dilaporkan berlaku di Fuyang, wilayah Anhui itu, permainan dinamakan The Giant Pendulum secara tiba-tiba berhenti ketika berada di titik tertinggi yang menyebabkan pengunjung menaikinya berada dalam keadaan terbalik.
Ia membuatkan mereka terpaksa menanti selama 10 minit dalam keadaan kaki di atas dan kepala di bawah, sebelum bantuan tiba.
Video tersebut dimuat naik di platform Twitter oleh pengunjung lain yang menyaksikan kejadian tersebut pada 19 Januari lalu.
“Pengunjung taman hiburan tergantung dalam keadaan terbalik selama 10 minit pada titik tertinggi apabila sebuah permainan terhenti tiba-tiba di bandar Fuyang. Pekerja terpaksa memanjat naik secara manual untuk membaiki permainan itu. Pegawai taman hiburan memaklumkan bahawa kerosakan itu disebabkan oleh masalah berat,” demikian menurut keterangan pada video tersebut yang dikongsikan semula oleh saluran televisyen TRT World.
Menurut laporan TRT World, pekerja taman hiburan tersebut turut perlu memanjat secara manual bagi menyelamatkan semua pengunjung yang terkandas.

Pegawai berkata, kerosakan itu berpunca daripada berat permainan tersebut yang melebihi kapasiti sepatutnya.
Kesemua mangsa dipulangkan semula wang mereka oleh pihak taman hiburan selain ditawarkan bantuan kewangan untuk sebarang perbelanjaan perubatan. – Agensi


Wanita saman bekas tunang RM853,000 kerana batal kahwin
Oleh KOSMO!

22 Januari 2023, 8:00 pm
JAKARTA – Seorang wanita di Probolinggo, wilayah Jawa Timur menyaman bekas tunangnya sebanyak 3 bilion rupiah (RM853,498) kerana membatalkan perkahwinan dua hari sebelum majlis pernikahan berlangsung, lapor portal berita Okezone semalam.
Wanita berkenaan yang hanya dikenali sebagai APN, 20, mengemukakan tuntutan saman tersebut diterhadap bekas tunangnya, AS, 23 kerana melanggar perjanjian.
Menurut maklumat, saman tersebut dikemukakan kerana keluarga APN perlu menanggung kerugian yang besar akibat terpaksa membatalkan majlis perkahwinan.
Kerugian tersebut adalah dalam bentuk material dari segi persiapan kelengkapan majlis termasuk sewa dewan, cenderahati untuk tetamu, dekorasi, jurugambar, jurusolek dan undangan.
Tidak cukup dengan itu, APN turut mengaku pernah terlanjur dengan AS sebelum ini.
Perbicaraan bagi kes tersebut masih berlangsung di Mahakamah Negeri Kelas II Probolinggo. – Agensi


Pintu kabin roda Ferris tercabut, hempap kepala pengunjung
Oleh KOSMO!

22 Januari 2023, 6:12 pm
BANGKOK – Seorang lelaki di Thailand cedera selepas dihempap pintu kabin roda Ferris seberat 20 kilogram yang jatuh dari ketinggian 10 meter ketika menghadiri satu festival di wilayah Buriram minggu lalu, lapor laman berita Thaiger kelmarin.
Pasukan penyelamat bergegas ke acara itu di daerah Lam Prai Mart untuk memberi pertolongan cemas kepada mangsa, Sutthiwat Kruephimai, 21.
Sutthiwat mengalami luka di kepala dan lebam di seluruh badan, namun bernasib baik kerana tidak mengalami sebarang kecederaan yang mengancam nyawa.
Selepas sembuh, Sutthiwat memberitahu media bahawa dia pergi ke festival itu bersama datuk, nenek dan seorang saudara berusia tujuh tahun.
Sutthiwat menunggu di kawasan berhampiran ketika neneknya dan kanak-kanak tersebut menaiki roda Ferris.
Sebaik sahaja mereka melangkah keluar dari kabin roda Ferris, Sutthiwat berkata, dia mendengar bunyi ‘sesuatu’ di atas kepalanya.

Beberapa saat kemudian, sebuah pintu jatuh dari langit dan menimpanya.
Pengendali permainan tersebut, Natthapon Kloy-on, 38, berkata, dia memberi pampasan 2,000 baht (RM262) kepada mangsa dan bersedia bertanggungjawab sepenuhnya.
Natthapon tidak pasti bagaimana kejadian itu berlaku tetapi berpendapat bahawa beberapa pelanggan mungkin telah membuka kunci pintu kabin semasa roda Ferris masih bergerak, sebelum ia melanggar struktur utama dan terjatuh.
Dia bagaimanapun tidak menghadapi sebarang pertuduhan selepas kemalangan itu. – Agensi


Trafik sesak di Lebuh Raya Utara Selatan, Karak
Oleh TUAN NURHIDAYAH TUAN AB.GHANI

22 Januari 2023, 6:14 pm
PETALING JAYA – Aliran trafik dilaporkan sesak di lebuh raya utama berikutan pertambahan kenderaan sempena cuti Tahun Baru Cina dan kejadiana kemalangan yang berlaku di beberapa lokasi tertentu.
Lembaga Lebuh Raya Malaysia (LLM) menerusi laman Twitternya melaporkan trafik perlahan di Lebuh Raya Utara Selatan, [email protected] dari arah Selatan Nilai ke Hentian Rehat dan Rawat (R&R) Seremban dan Plaza Tol Senawang ke Hentian Senawang.
Katanya, aliran trafik juga sesak dari arah Utara, bermula dari Senai (U) ke Kulai, Simpang Renggam ke Ayer Hitam, Senawang ke Persimpangan Port Dickson dan Ainsdale ke R&R Seremban.
“Sementara di [email protected] arah Selatan, bermula dari Bukit Tagar ke Bukit Beruntung, Terowong ke Ipoh (U), Bukit Tambun ke Sungai Bakap dan Permatang Pauh ke Perai.
“Seterusnya arah Utara, di R&R Rawang arah Utara ke Bukit Beruntung, Bidor ke R&R Tapah, Tapah ke Gua Tempurung, Bandar Baharu ke Sungai Bakap dan Persimpangan Sungai Dua ke Plaza Tol Sg. Dua (kedua-dua arah),” jelasnya.
Menurutnya, kenderaan bergerak perlahan di Lebuh Raya Kuala Lumpur-Karak susulan kemalangan yang berlaku di Kilometer (KM) 49.5 arah Timur (Bukit Tinggi ke Lentang).

Menurut status terkini LLM, lorong kanan dan kecemasan terhalang dan trafik juga sesak dari arah Barat, selepas Petronas Bentong ke Lentang dan sebelum masuk dan sebelum keluar Plaza Tol Gombak. -KOSMO! ONLINE.


‘Short stay ward’ tangani isu kesesakan di hospital
Oleh EDDY AQMAL MOHAMED HAMIDI

22 Januari 2023, 6:33 pm
PUTRAJAYA – Kementerian Kesihatan (KKM) akan memperkenalkan langkah ‘short stay ward’ (tinggal di wad dalam jangka masa pendek) bagi hospital yang mempunyai ruang sebagai salah satu usaha untuk menangani isu kesesakan di Jabatan Kecemasan.
Menteri Kesihatan, Dr. Zaliha Mustafa berkata, langkah tersebut telah pun dilaksanakan di beberapa buah hospital dan beliau juga mencadangkan agar kriteria itu ditambah baik bagi mengelakkan pesakit menunggu lama khususnya di Zon Kuning.
“Selain itu, sistem pengurusan katil pesakit juga akan terus diperkemas agar penggunaan katil di hospital-hospital dapat dikawal selia dan diurus dengan baik.
“Pada masa sama, KKM melalui Program Perubatan, Program Kesihatan Awam dan Program Penyelidikan dan Sokongan Teknikal di bawah Timbalan Ketua Pengarah masing-masing juga telah diminta menyemak serta menganalisa data di hospital dan Klinik Kesihatan bagi melihat keberkesanan pelaksanaan inisiatif seperti pelanjutan waktu bekerja di fasiliti-fasiliti tertentu,” katanya dalam kenyataan hari ini.
Dr. Zaliha berkata, KKM juga akan terus melihat kepada model kerjasama dengan agensi-agensi kerajaan, kerajaan negeri, badan bukan kerajaan dan sektor swasta agar isu di Jabatan Kecemasan dapat ditangani dengan menyeluruh serta berkesan.
“Penyumberluaran dan kerjasama dengan sektor swasta misalnya telah banyak membantu semasa pandemik Covid-19 melanda dan model-model seperti ini akan dilihat secara lebih khusus termasuk kerjasama dengan Pengamal Perubatan Swasta.

“Digitalisasi sistem perkhidmatan kesihatan juga perlu dititikberatkan dan KKM akan terus komited menaik taraf sistem teknologi komunikasi maklumat (ICT) sedia ada kepada sistem digital yang berpotensi membantu mengatasi masalah yang wujud,” katanya.
Ujar beliau, banyak solusi dan intervensi digital dalam perkhidmatan kesihatan telah diperkenal di negara lain dan Malaysia harus mendokong aspirasi yang sama agar perkhidmatan kesihatan dapat berjalan dengan lebih efisien.
Tambah Dr. Zaliha, keperluan untuk mendapatkan lebih ramai tenaga kerja termasuk doktor, jururawat, penolong pegawai perubatan, pegawai farmasi, profession sains bersekutu, kakitangan sokongan dan lain-lain juga akan terus dilakukan.
“KKM akan bekerjasama dengan Jabatan Perkhidmatan Awam (JPA) dan Kementerian Kewangan bagi mencari titik temu terbaik untuk menyelesaikan isu ini dalam jangka masa sederhana dan panjang.
“Banyak perkara yang telah kita pelajari semasa menghadapi pandemik Covid-19 dan KKM khususnya memahami bahawa bagi membina sebuah Sistem Kesihatan yang kukuh dan lestari bukanlah usaha bersendirian,” ujar beliau.
Mengulas lanjut, Dr. Zaliha berkata, penyelesaian jangka pendek, sederhana dan panjang bagi mengatasi isu kesesakan di Jabatan Kecemasan harus dirangka segera dengan semua pemegang taruh demi kebaikan rakyat dan sektor kesihatan negara. – KOSMO! ONLINE


Turunkan harga bahan mentah, bukan hukum peniaga restoran – Ismail Sabri
Oleh TUAN NURHIDAYAH TUAN AB.GHANI

22 Januari 2023, 6:21 pm
KUALA LUMPUR- “Kerajaan seharusnya mencari jalan penyelesaian untuk turunkan harga bahan mentah, bukan lepas tangan dan hukum peniaga restoran”.
Demikian kata bekas Perdana Menteri, Datuk Seri Ismail Sabri Yaakob yang tidak bersetuju dengan kenyataan Menteri Ekonomi, Rafizi Ramli supaya memboikot peniaga restoran yang menjual makanan dengan harga mahal.
“Cari jalan untuk kurangkan harga bahan mentah bagi memastikan rakyat mampu membeli makanan dengan harga murah.
“Kalau harga bahan mentah meningkat, sayur mahal, ikan mahal, pastinya peniaga-peniaga menaikkan harga,” ujarnya selepas selesai menyambut Tahun Baharu Cina MCA di Wisma MCA hari ini.
Menurutnya, jika harga bahan mentah mahal, pihak kerajaan bertanggungjawab dalam memastikan harga bahan mentah dapat diturunkan bagi membantu peniaga menjual dengan harga murah dan rakyat dapat harga makanan yang murah.
“Kerajaan sepatutnya memikirkan soal ini, bukannya dengan kenyataan-kenyataan yang dengan begitu mudah melepaskan tangan dan hukum peniaga-peniaga restoran,” katanya.

Pada masa sama, beliau turut mengulas isu pengeluaran Kumpulan Wang Simpanan Pekerja (KWSP).
“Dulu semasa saya berkhidmat, ramai yang bising ketika kita lakukan kajian sama ada KWSP perlu dikeluarkan atau tidak. Akhirnya kita keluarkan.
“Ramai yang bising dulu. Saya harap rakyat bersuara kali ini minta untuk pengeluaran KWSP. Mana-mana yang bersuara kuat semasa saya jadi Perdana Menteri dulu, silakan bersuara lagi,” katanya.
Beliau yang juga Naib Presiden UMNO itu, dilihat tiba di pekarangan Dewan San Choon, Wisma MCA sekitar pukul 11.15 pagi tadi. -KOSMO! ONLINE.


Aaron-Wooi Yik naib juara Terbuka India
Oleh MUHAMMAD HELMEE RAMLI

22 Januari 2023, 6:25 pm
KUALA LUMPUR – Hasrat beregu lelaki No.1 negara, Aaron Chia-Soh Wooi Yik untuk meraih gelaran sulung musim ini tidak kesampaian apabila tewas pada perlawanan akhir Kejohanan Badminton Terbuka India hari ini.
Pada perlawanan yang berlangsung di Kompleks Sukan Indira Gandhi, New Delhi, juara dunia itu terpaksa akur apabila tewas dalam aksi tiga set 21-14, 19-21, 18-21 kepada beregu China, Liang Wei Keng-Wang Chang.
Meskipun tewas, namun Aaron-Wooi Yik menunjukkan peningkatan ketara pada kejohanan tersebut apabila mara sehingga ke perlawanan akhir jika dibandingkan dengan Terbuka Malaysia minggu lalu di mana mereka tersingkir di pusingan kedua.
Dalam perlawanan yang memakan masa lebih sejam itu, Aaron-Wooi Yik bagaimanapun bermula lebih baik apabila memenangi set pertama sebelum beregu No.11 dunia itu bangkit dalam dua set berikutnya.
Walaupun sekadar naib juara, namun gandingan No.3 dunia itu membawa pulang hadiah wang tunai berjumlah AS$29,750 (RM127,493) manakala Wei Keng-Wang Chang meraih AS$62,900 (RM269,557).
Untuk rekod, Aaron-Wooi Yik yang digandingkan sejak 2017 belum pernah merangkul sebarang kejuaraan dalam saingan Jelajah Dunia BWF (Persekutuan Badminton Dunia) selepas tiga kali tewas di perlawanan akhir pada Terbuka SaarLorLux 2018, Seluruh England 2019 serta Terbuka Thailand 2020.

Selepas ini, beregu negara itu akan mengalihkan fokus bagi menghadapi kejohanan Indonesia Masters yang dijadualkan berlangsung di Jakarta bermula 24 hingga 29 Januari ini. – KOSMO! ONLINE


Saintis Jepun cipta teh daripada najis ulat beluncas
Oleh KOSMO!

22 Januari 2023, 7:00 pm
TOKYO – Seorang penyelidik dari Universiti Kyoto, Jepun, mencipta sejenis teh baharu dinamakan ‘chu-hi-cha’ yang diperbuat daripada najis ulat beluncas, lapor laman berita Oddity Central.
Tsuyoshi Maruoka, mendapat idea bagi menghasilkan teh ulat tersebut semasa menjadi siswazah di Fakulti Pertanian universiti tersebut sambil menyelidik hubungan ‘misteri’ antara serangga dan tumbuhan.
Suatu hari, seorang senior membawa 50 larva rama-rama gipsi ke dalam makmal dan memberitahu Maruoka bahawa ia adalah cendermata. Dia kemudian memutuskan untuk memastikan serangga itu terus hidup.
Sehubungan itu, Maruoka memetik sejumlah daun dari pokok ceri berhampiran dan memberi makan kepada ulat-ulat tersebut.
Apabila membersihkan najis yang ditinggalkan oleh haiwan itu, dia menyedari bahawa ia mempunyai bau harum dan mendapat ilham untuk membancuhnya menjadi teh.
Bukan sahaja warna gelap najis memberikan teh warna yang menyenangkan tetapi minuman itu berbau seperti bunga sakura dan mempunyai rasa yang sedap.

Diilhamkan oleh penemuannya, Maruoka memutuskan untuk mencipta versi komersial teh tersebut. Dia baru-baru ini menyiarkan satu kempen bagi mendapat tajaan wang daripada orang ramai di platform Jepun, Camp-Fire.  – Agensi


Jonker Walk tarik 1 juta pelancong, pamer Tanglung Peranakan terbesar dunia
Oleh DIYANATUL ATIQAH ZAKARYA

22 Januari 2023, 5:53 pm
MELAKA – Lokasi tumpuan sambutan Tahun Baharu Cina di Jonker Walk, Banda Hilir di sini dijangka dikunjungi seramai 1 juta pelancong sepanjang tempoh 15 hari perayaan dengan tarikan baharu pameran Tanglung Peranakan terbesar di dunia.
Pengerusi Jawatankuasa Jonker Street, Datuk Gan Tian Loo berkata, tanglung bernilai RM100,000 sepasang itu mempunyai ketinggian hampir 5 meter dan 2.4 meter ukur lilit.
Katanya, selain bersaiz gergasi, tanglung itu turut menyelitkan peristiwa-peristiwa sejarah termasuk sejarah Kapal Laksamana Cheng Ho dan Upacara Wangkang yang dicoretkan pada tanglung.
“Tanglung Peranakan ini mempunyai nilai eksklusifnya sendiri kerana ia dihasilkan oleh artis dengan menerapkan nilai-nilai sejarah padanya termasuklah sejarah Kapal Laksamana Cheng Ho datang ke Melaka pada kurun ke-14 dan Upacara Wangkang.
“Ini adalah Tanglung Peranakan terbesar di dunia bernilai RM100,000 dan kita jangka dengan pameran tanglung ini kawasan Jonker Walk akan dibanjiri 1 juta pengunjung dalam tempoh 15 hari perayaan Tahun Baharu Cina,” katanya ketika ditemui pemberita di sini, malam tadi.
Tambahnya, Upacara Wangkang telah diiktiraf sebagai kebudayaan tidak ketara negara dalam kategori Senarai Wakil Pertubuhan Pendidikan, Saintifik dan Kebudayaan Pertubuhan Bangsa-bangsa Bersatu (UNESCO) Warisan Budaya Tidak Ketara Kemanusiaan pada 2020.

Mengulas lanjut beliau berkata, selain tanglung gergasi berkenaan, Jonker Walk turut dihiasi dengan 800 tanglung tradisi merah di setiap lorong di kawasan itu.
“Pemasangan tanglung tradisi ini juga telah mendapat pengiktirafan daripada Malaysia Book Of Records yang dirasmikan Menteri Pelancongan, Seni dan Budaya (MOTAC) Datuk Seri Tiong King Sing minggu lalu.
“Selain dekorasi, kita juga jangka kawasan ini akan dipenuhi pengunjung dengan kemeriahan pelbagai jualan melibatkan 300 peniaga dan penjaja di pasar malam Jonker Walk sepanjang musim perayaan,”katanya.
Tian Loo berkata, sepanjang tempoh 15 hari bermula hari ini sehingga perayaan Chap Goh Mei, pihaknya akan menganjurkan pelbagai aktiviti kebudayaan bagi mencapai sasaran 1 juta pengunjung. -KOSMO! ONLINE.


Negara Islam perlu kecam perbuatan bakar al-Quran di Sweden
Oleh ABDUL RAZAK IDRIS

22 Januari 2023, 5:59 pm
SHAH ALAM – Semua negara Islam diseru mengecam Sweden atas perbuatan keji ahli politik sayap kanan negara tersebut membakar al-Quran semasa protes Islamofobia di hadapan kedutaan Turki di Stockholm, semalam.
Presiden Majlis Perundingan Pertubuhan Islam Malaysia (Mapim), Mohd. Azmi Abdul Hamid berkata, pihaknya kesal dengan dasar kebebasan bersuara Sweden membenarkan untuk menghina agama yang jelasnya lebih kepada kebencian dan Islamofobia semata-mata.
“Ini adalah tindakan jenayah kebencian yang dilakukan pemimpin parti politik sayap kanan Denmark Hard Line, Rasmus Paludan.
“Pada April tahun lalu, pengumuman Paludan tentang “pelancongan” membakar al-Quran semasa bulan suci Ramadan telah mencetuskan rusuhan di seluruh Sweden dengan kerajaan tersebut tidak mengambil langkah yang perlu untuk menghentikan kempen itu.
“Kami kesal dengan polis Sweden yang tidak mengambil tindakan apabila Paludan membakar kitab suci itu dengan pemetik api berikutan kecaman panjang hampir sejam, di mana dia menyerang Islam dan imigresen di Sweden,”katanya dalam satu kenyataan hari ini.
Beliau menegaskan Mapim menyokong Menteri Luar Turki, Mevlut Cavusoglu yang menyuarakan kemarahan terhadap kegagalan pihak berkuasa Sweden untuk mengharamkan protes itu .

Jelasnya, adalah sungguh mengerikan bahawa Sweden sedang merebak kebencian dan ekstremisme.
“Adalah menjadi persoalan bahawa ‘jenayah kebencian jelas’ ini walaupun tidak semestinya kerajaan Sweden menyokong ungkapan itu, seperti yang dipertahankan oleh Menteri Luar Sweden Tobias Billstrom.
“Bagaimanapun hakikat bahawa kempen ini telah dibenarkan untuk diteruskan, mencerminkan toleransi Sweden di bawah alasan kebebasan bersuara,”ujarnya. – KOSMO! ONLINE.


MCMC sekat 1.8 billion panggilan scammer
Oleh MOHD RASDAN AHMAD

22 Januari 2023, 6:29 pm
KUALA LUMPUR – Suruhanjaya Komunikasi dan Multimedia Malaysia (MCMC) berjaya menyekat 1.8 bilion nombor telefon yang digunakan oleh ‘scammer’ dari 2017 sehingga tahun 2022.
Menteri Komunikasi dan Digital, Fahmi Fadzil berkata, perkara berkenaan adalah hasil pertemuannya dengan pihak Pusat Pencegahan Jenayah Kewangan Nasional (NFCC) bersama MCMC dan beberapa pihak lain.
“Sejak tahun 2018, sebanyak 300 juta nombor telefon scammer menerusi khidmat pesanan ringkas (SMS) berjaya dikekang namun kes penipuan sedemikian masih berlaku.
“Peringatan saya kepada rakyat Malaysia, tolong berhati-hati dalam suasana perayaan ini kerana sudah pasti akan ada yang menangguk di air keruh untuk mengambil kesempatan,” katanya selepas menghadiri Rumah Terbuka Tahun Baharu Cina MCA di Dewan San Choon, Wisma MCA hari ini.
Beliau juga meminta masyarakat yang menjadi mangsa penipuan supaya menghubungi talian 997 yang merupakan Pusat Respons Scam Kebangsaan (NSRC) untuk membuat laporan supaya tindakan segera dapat diambil bagi mengekang kehilangan wang.
Sehubungan itu, pihaknya juga akan mengadakan Kempen Kesedaran Penipuan Kebangsaan untuk memberi kesedaran kepada rakyat Malaysia.

Berkenaan penipuan menerusi aplikasi Telegram, Fahmi berkata, antara masalah yang dihadapi dengan aplikasi tersebut adalah kerana ia merupakan ‘encrypted system’.
“Kami akan cuba menghubungi pihak Telegram supaya beberapa perkara dapat diatur bagi menyelesaikan masalah tersebut.
“Seterusnya, peringatan kepada semua, jika anda mendapat mesej seperti kawan kita, tetapi cara dia cakap lain dan meminta atau meminjam wang, tolong berhati-hati.
“Kalau dapat panggilan daripada Lembaga Hasil Dalam Negeri (LHDN), Bukit Aman (polis) mahupun mahkamah, jangan terpedaya kerana semua badan kerajaan akan menghantar surat rasmi dan bukan berhubung melalui panggilan telefon. -KOSMO! ONLINE.


Ganguan air Kerteh: Bekalan air disalurkan ikut piawaian KKM
Oleh MOHD AZLI ADLAN

22 Januari 2023, 6:04 pm
DUNGUN – Suruhanjaya Perkhidmatan Air Negara (SPAN) memberi jaminan bekalan air yang disalurkan kepada ribuan penduduk Felda Kerteh 2 dan 3 serta Ketengah Jaya di sini yang terjejas sejak Rabu lalu menetapi piawaian ditetapkan.
Pengarah Unit Komunikasi Korporat dan Hal Ehwal Pengguna SPAN, Mohd. Fazil Ismail berkata, bekalan air berkenaan telah melepasi ujian kualiti air yang ditetapkan Kementerian Kesihatan (KKM) sebelum disalurkan.
“Semakan SPAN mendapati bekalan air yang dibekalkan kepada pengguna di kawasan terjejas adalah bersih dan jernih.
“Bagaimanapun, mungkin terdapat bekalan air menjadi keruh disebabkan ia diisi di dalam tangki statik yang tidak dibilas terlebih dahulu,” katanya di sini semalam.
Beliau mengulas rungutan sebahagian daripada lebih 5,000 penduduk Felda Kerteh 2 dan 3 yang mendakwa dibekalkan air yang keruh dan berkeladak oleh Syarikat Air Terengganu (Satu).
Mohd. Fazil berkata, SPAN percaya isu air berkeladak seperti teh O itu cuma kes terpencil dan penambaikan telah dilakukan segera oleh Satu.

Dalam perkembangan sama, beliau memberitahu SATU juga sentiasa memastikan keberadaan tangki statik mencukupi untuk keperluan penduduk dan peniaga di kawasan terlibat dalam gangguan air berkenaan.
Kosmo! 18 Januari lalu melaporkan penduduk Paka, Felda Kerteh 2 dan 3 serta Ketengah Jaya akan mengalami gangguan bekalan air selama seminggu ekoran kerosakan paip utama berkenaan.
Paip berukuran 700 millimeter itu patah selepas dilanggar tongkang penyelenggaraan sewaktu kerja-kerja membaik pulih struktur sokongannya dilakukan pada pukul 2 petang. – KOSMO! ONLINE.


Peminat berasak, ‘histeria’ Ne-Yo campak kain lap peluh
Oleh MOHD. HAIKAL ISA

22 Januari 2023, 5:00 pm
KUALA LUMPUR – Seramai 2,900 peminat bersesak-sesak menjadi saksi kehebatan konsert bintang antarabangsa, Ne-Yo pada konsert Ne-Yo Live In Malaysia di Plenary Hall, KLCC, malam tadi.
Konsert bermula seawal pukul 8.00 malam membuktikan aksi lincah dan istimewa bintang terkemuka dari Amerika Syarikat yang dibawakan khas oleh penganjur acara Hitman Solutions dan Happymoon itu masih berbisa.
Selain aksi menghiburkan, interaksi bersahaja namun ‘seksi’ dengan peminat serta kawalan pentas luar biasa, apa yang mencuri tumpuan pada malam tersebut adalah beberapa kali pemilik nama lengkap Shaffer Chimere Smith itu mencampakkan kain lap peluh dalam lambakan audiens sekali gus membuatkan peminat ‘histeria’.
‘Ne-Yo Live In Malaysia’ disaksikan oleh 2,900 peminat yang hadir memenuhi dewan Plenary Hall, KLCC, malam tadi. – HITMAN SOLUTIONS
Ne-Yo melontarkan kain lap peluh berona biru sebanyak dua kali dan ‘harta’ tersebut bertemu ‘tuan’ baharu peminat bertuah yang terus berteriak dan berseronok pada malam konsert.
Malam konsert dimulai oleh Ne-Yo dengan persembahan bertenaga menyanyikan lagu paling hit Miss Independent dan disusuli dengan She Knows, Because of You, One In A Million dan lain-lain.
Kemudian dia mempamerkan vokalnya yang mengasyikan melalui segmen akustik mendendangkan lagu Do You, Mad dan You Should Let Me Love You, diikuti dengan beberapa segmen lain memberi kepelbagaian mood persembahan ketika konsert.

Penonton dalam dewan terpaku selama kira-kira 80 minit sepanjang berlangsungnya persembahan kerana tiada momen kosong daripada Ne-Yo yang membawakan bukan sahaja lagu-lagu ciptaannya sendiri bahkan hasil ciptaan untuk artis-artis terkemuka yang lain mempamerkan sisi berbeza dirinya sebagai penulis lagu dan juga komposer berbakat.
Memainkan lagu ciptaannya untuk penyanyi lain seperti Take A Bow (Rihanna) dan Irreplaceable (Beyonce). Pada segmen terbabit, dia membiarkan audiens terpekik terlolong menyanyi dua hit ciptaan itu.
“Kalian dah dengar muzik saya sekurang-kurangnya 16 tahun. Sut saya dah basah. Jadi, saya tanggalkannya,” katanya ketika melakukan persembahan sekitar hujung nuansa konsert.
Sementara itu, Ketua Pegawai Eksekutif & Pengasas Hitman Solutions, Rohit Rampal sangat berpuas hati dengan pelaksanaan konsert dan menyifatkannya sebagai satu pengalaman luar biasa.
“Luar biasa! Ne-Yo menjangkaui semua ekspektasi dengan memberikan persembahan yang penuh energetik dan mengimbau nostalgia peminat muzik R&B pada awal tahun 2000 yang turut menyanyikan bersama lagu-lagu kegemaran mereka ketika zaman muda-muda dahulu.
“Walaupun dewan konsert menyediakan tempat duduk, ini bukanlah penghalang bagi penonton untuk turut berdiri dan bergembira sepanjang berlangsungnya persembahan,” katanya. – KOSMO! ONLINE


Tiga balu Muslim rai Tahun Baharu Cina bersama keluarga mentua
Oleh NIK NUR IZZATUL HAZWANI NIK ADNAN

22 Januari 2023, 5:46 pm
KEMAMAN – Sambutan Tahun Baharu Cina seorang wanita warga emas terus bermakna apabila tetap diraikan menantu, cucu dan cicitnya yang rata-ratanya beragama Islam.
Liew Siah Hwa, 79, berkata, empat daripada lima anaknya memeluk Islam dengan tiga daripadanya pula sudah meninggal dunia.
“Walaupun tiga anak lelaki saya sudah meninggal dunia, menantu-menantu perempuan, cucu dan cicit saya yang beragama Islam tetap pulang ke rumah untuk sama-sama merai Tahun Baharu Cina.
“Biarpun berbeza agama, bangsa dan budaya, hubungan kekeluargaan tidak pernah putus dan tetap harmoni,” katanya ketika ditemui di Taman Desa Impian, Kampung Binjai di sini hari ini.
Salah seorang menantu perempuannya, Nur Khairulnissa Abdullah, 31, berkata, dia yang kehilangan suaminya, Muhammad Khairul Azizul Seong Liang Heng sejak empat tahun lalu akibat kanser paru-paru tidak pernah merasa kekok berada di dalam keluarga tersebut.
“Kami biasanya akan berkumpul beramai-ramai sehari sebelum Tahun Baharu Cina. Hidangan makan besar terdiri daripada campuran menu Cina dan Melayu.

“Hari ini pula kami nikmati bersama-sama kuih bakul goreng, kuih bulan, rendang, nasi minyak dan pulut kuning,” katanya.
Sementara itu, anak lelakinya, Mohd Hakimi Keong, 56, yang memeluk Islam sejak 34 tahun lalu berkata, ibunya pula akan berkunjung ke rumahnya untuk sama meraikan Hari Raya Aidilfitri. – KOSMO! ONLINE


Lelaki maut ditolak ke landasan kereta api
Oleh KOSMO!

22 Januari 2023, 4:30 pm
BANDAR RAYA NEW YORK – Seorang lelaki di New York maut selepas ditolak ke landasan kereta api bawah tanah oleh seorang bekas banduan, lapor akhbar New York Post.
Kepala lelaki tersebut dilaporkan terhantuk pada landasan di Stesen 96th Street selepas ditolak semasa satu pertengkaran sebelum pukul 2 pagi (waktu tempatan), kata pihak berkuasa.
Anggota Pasukan Perkhidmatan Kecemasan kemudian membawa lelaki itu ke Hospital St. Luke di mana dia meninggal dunia akibat kecederaan yang dialami.
Polis kemudian menahan seorang suspek berusia 28 tahun dikenali sebagai Andre Boyce atas tuduhan membunuh. Dia dikatakan mempunyai sejarah kesihatan mental, kata sumber.
Pada Mac tahun lalu, suspek dibebaskan dari penjara selepas dijel hampir tujuh tahun di Kemudahan Pemulihan Sing Sing kerana cubaan merompak, demikian menurut rekod Jabatan Pemulihan Negeri (DOC).
Dia berada di bawah pengawasan sehingga Mei 2026 dan telah dipenjarakan pada 2012 kerana satu lagi percubaan merompak sebelum dibebaskan dengan parol, demikian menurut rekod DOC. – Agensi


Kegagalan klac punca bas terbakar di plaza tol UPM
Oleh MOHD. HUSNI MOHD. NOOR

22 Januari 2023, 4:21 pm
SEPANG – Kegagalan padel klac yang kemudian mencetuskan api dikesan menjadi punca kebakaran membabitkan sebuah bas persiaran lorong tol Plaza Tol Universiti Putra Malaysia (UPM), awal pagi tadi.
Dalam kejadian pukul 6.13 pagi itu, seramai 44 penumpang bas berdepan detik cemas apabila bas dinaiki mereka terbakar ketika melalui plaza tol berkenaan.
Ketua Polis Daerah Sepang, Asisten Komisioner Wan Kamarul Azran Wan Yusof berkata, tiada kemalangan jiwa dilaporkan dan kesemua penumpang termasuk pemandu bas sempat menyelamatkan diri.
Beliau berkata, pemandu bas berusia 41 tahun memaklumkan dia cuba menekan padel klac pada jarak 50 meter sewaktu bas menghampiri plaza tol, tetapi mendapati ia keras sebelum bas tiba-tiba berhenti dengan sendiri.
“Pemandu itu juga memaklumkan, dia terdengar jeritan seorang penumpang sebelum meninjau menerusi cermin sisi kiri dan mendapati api sedang marak di bahagian belakang,” katanya ketika dihubungi hari ini.
Katanya, siasatan awal mendapati, bas berkenaan dalam perjalanan dari Skudai, Johor ke Kuala Lumpur dengan membawa 20 pelancong dari Indonesia dan selebihnya pelancong Singapura dan rakyat tempatan.

Wan Kamarul Azran berkata, beliau dimaklumkan, pihak Plus Malaysia Berhad (Plus) cuba memadamkan kebakaran bas dengan enam alat pemadam api tong, namun tidak berjaya.
Menurutnya, api kemudian berjaya dipadamkan sepenuhnya satu jam kemudian oleh anggota bomba dari Balai Bomba dan Penyelamat Serdang.
“Bas berkenaan terbakar sepenuhnya, malah bumbung Plaza Tol UPM juga terbakar. Bas itu juga sudah dialihkan ke lokasi selamat,” ujarnya.
Sebelum ini, PLUS memutuskan untuk menutup sementara laluan keluar di persimpangan bertingkat UPM bagi kerja-kerja pemeriksaan lanjut struktur plaza tol berkenaan. – KOSMO! ONLINE


Mayat wanita dipercayai terjun sungai ditemukan
Oleh ABDUL RASHID ABDUL RAHMAN

22 Januari 2023, 4:34 pm
KUANTAN – Mayat seorang wanita yang dipercayai terjun ke dalam sungai ketika melarikan diri daripada pihak polis semalam ditemukan kira-kira 50 meter dari jeti Tanjung Punai Batu 3 di sini hari ini.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, mayat mangsa ditemukan kira-kira pukul 11.36 pagi oleh unit skuba Jabatan Bomba dan Penyelamat Malaysia (JBPM).
“Mayat mangsa yang berpakaian serba hitam ditemukan timbul dalam keadaan telengkup pada jarak 50 meter dari lokasi mangsa dikatakan terjun.
“Mayat dibawa ke Hospital Tengku Ampuan Afzan (HTAA) Kuantan untuk tindakan lanjut,” katanya di sini hari ini.
Semalam mangsa dilaporkan terjun ke dalam sungai ketika melarikan diri daripada operasi Op Tapis yang dilakukan pihak polis di sepanjang tambatan banjir tepi Sungai Belat di sini.
Dalam operasi berkenaan pihak polis berjaya menahan enam suspek yang dipercayai terlibat dalam penyalahgunaan dadah. – KOSMO! ONLINE


Anju, Elzey bertunang padam spekulasi sudah kahwin senyap-senyap
Oleh HANISAH SELAMAT

22 Januari 2023, 5:12 pm
PETALING JAYA – Tiada lagi teka-teki, Zarina Anjoulie kini selamat bergelar tunangan kepada ahli perniagaan, Datuk Seri Khazrul Elzey dalam majlis tertutup yang diadakan semalam.
Zarina atau mesra disapa Anju
berkongsi detik bahagianya  menerusi Instagram dan TikTok sambil menunjukkan cincin pertunangan.
“Akhirnya, awak hampir menjadi milik saya. Terima kasih Allah atas segala-galanya),” kongsi pelakon sensasi itu sambil mempamerkan jari manisnya yang sudah disarung cincin.
Majlis pertunangan yang diuar-uarkan dalam media sosial itu sekali gus memadamkan spekulasi mereka sudah berkahwin secara rahsia.
Pada masa sama, pelakon berusia 35 tahun itu turut meluahkan kesyukuran atas kelancaran majlis tersebut selain gembira dikurniakan ahli keluarga baharu.

“Syukur alhamdulillah untuk hari ini. Sayang keluarga baru saya,” tulisnya yang turut berkongsi video majlis itu di TikTok.
Terdahulu, biarpun tidak mendedahkan tarikh disatukan, majlis pernikahan pasangan tersebut dikhabarkan bakal berlangsung pada Mac ini.
Sebelum ini pelakon Hantu Kuat Ketawa itu telah menempah persalinan pengantin, malah bakal suami juga turut membeli rumah baharunya,
Menerusi perkahwinan terdahulu Zarina atau nama sebenarnya Zarina Anjoulie Lavocah Mohd. Fahizul dikurniakan seorang anak lelaki.
Sebelum ini, Anju dan Elzey yang berstatus duda didakwa sudah berkahwin secara rahsia selepas tampil mesra dan membahasakan satu sama lain sebagai papa dan mama.
Pada awal perhubungan Zarina memperkenalkan Elzey sebagai guru renang anak lelakinya, namun hubungan mereka berdua tidak lagi rahsia selepas kerap memuat naik video mesra dalam laman sosial. – KOSMO! ONLINE


Aiman Tino, Syarah Haifa ikat janji menuju perkahwinan
Oleh MOHAMMAD SHAHEMY AZMI

22 Januari 2023, 3:54 pm
PETALING JAYA – Tanpa banyak sensasi, penyanyi Aiman Tino kini sudah bertemu wanita tepat, Syarah Haifa untuk dijadikan calon isteri.
Perkara tersebut dikongsi sendiri Aiman menerusi satu hantaran yang dimuat naik dalam Instagram miliknya.
Dalam perkongsian tersebut, kelihatan ibu kepada penyanyi itu, Hazelina Mat Jalil dilihat menyarung cincin di jari manis Syarah sebagai tanda menyunting bakal menantunya itu.
“Bismillah. Semoga kisah perkenalan ini menjadi asbab kebahagiaan dan permulaan baharu untuk diri ini.
“Terima kasih atas segala doa. Terima kasih,” tulis Aiman berhubung fasa serius hubungannya kini.
Sementara itu, abang kepada Syarah dikenali sebagai Farish Isa turut berkongsi berita gembira itu menerusi beberapa hantaran yang dimuat naik dalam InstaStory miliknya.

“Eh! Ada tetamu datang rumah kita la. Rupanya nak merisik bunga di taman,” ujarnya.
Dalam acara serba ringkas di kediaman kekasih Aiman itu, penyanyi yang popular menerusi lagu Ku Rela Dibenci itu dilihat turut hadir bersama ahli keluarga lain.
Tiada pengumuman rasmi tentang pertunangan, namun majlis merisik berkenaan berlangsung di Cheras petang semalam. – KOSMO! ONLINE


Pemain ragbi negara pertama sertai liga di AS
Oleh MOHD RASDAN AHMAD

22 Januari 2023, 4:32 pm
PETALING JAYA – Pemain ragbi kebangsaan, Dinesvaran Krishnan menjadi pemain pertama negara menyertai liga di Amerika Syarikat (AS).
Facebook rasmi Malaysia Rugby hari ini berkata, Krishnan bakal menyertai kelab ragbi Chicago Hounds dalam liga Major League Rugby negara tersebut.
“Tahniah @duke_krishnan!
” Dia akan menyertai Chicago Hounds dan merupakan pemain ragbi pertama Malaysia akan beraksi di Major League Rugby, USA.
“Malaysia Rugby mengucapkan selamat maju jaya dan tahniah,” tulisnya hari ini. – KOSMO! ONLINE.


[VIDEO] Netizen puas hati, cubaan pemandu culas tol digagalkan
Oleh KOSMO!

22 Januari 2023, 3:55 pm
PETALING JAYA – Orang ramai berpuas hati melihat taktik yang digunakan seorang pemandu yang berjaya menggagalkan cubaan culas tol.
Melalui rakaman papan pemuka yang dikongsikan @AsyrafRosli_ di Twitternya, kejadian tersebut dipercayai berlaku Disember lalu mengikut tarikh pada video tersebut.
Menerusi video itu, pada awalnya, sebuah kereta di belakang pemilik video papan pemuka itu mula ‘cucuk’ kenderaannya dipercayai bertujuan untuk culas bayaran tol.
Pemandu yang berada di hadapan enggan membuat bayaran tol meskipun dihon berkali-kali pemandu yang mengikutinya rapat bagi menunggu masa sesuai untuk membuat bayaran.
Selepas pemandu di belakangnya tidak puas hati dan ingin keluar dari kereta, pemandu di hadapan itu dengan cepat membuat bayaran tol sekaligus mengagalkan cubaan culas tol pemandu di belakangnya.
Rata-rata komen pengguna Twitter berasa kag dengan tindakan pemandu yang berjaya gagalkan cubaan culas tol itu.

“Ohh, macam ini cara untuk halang kereta tak mahu bayar tol terlepas, terima kasih bro,” kata @KarlParkHyun
“Nak buat tak berani, takut dia ganggu kita atas lebuh raya lepas dia (pemandu di belakang) berjaya bayar tol,” kata @raaaapotato.
“Kenapa ada orang macam ini? memang tak ada duit ke? geram betul,” kata @fellenwort.- KOSMO! ONLINE.